24 май 2022, Тошкент вақти: 07:45\n30 июнь куни ўтказилган анжуманда Путин мамлакат бўйлаб карантин чоралари киритилмаслигига умид қилаётганини айтди.\nРоссия президенти Владимир Путин аҳоли билан бу йилги мулоқотини россияликларни COVID-19га қарши вакцина олишга ундашдан бошлади.\nРасман «Жонли линия» деб номланувчи анжуман Россияда коронавирусга чалинаётганлар ва вирус туфайли нобуд бўлаётганлар сони ошиб бораётган бир кезга тўғри келди.\nПрезидент, шунингдек, аҳоли вакцина олишга мажбурланмаслигини қўшимча қилди. Россияликлар мамлакатда ишлаб чиқарилган вакцина ҳамда ҳукуматга ишончсизлик билан қараётгани учун Россия саноатлашган мамлакатлар орасида эмланганлар сони бўйича ортда бормоқда.\n29 июнь куни соғлиқни сақлаш идоралари бир кун ичида қарийб 21 минг киши вирус юқтирганини ҳамда 652 ўлим қайд этилганини маълум қилди. Бу кўрсаткич Россия учун янги антирекорддир. Пандемия бошланганидан буён Россияда умумий ҳисобда 135 000 дан зиёд COVID-19 билан алоқадор ўлим қайд этилди.\nПутин оддий россияликлар дардига қулоқ солишини кўз-кўз қилишга қаратилган шоу бошида Путин биринчи марта маҳаллий «Спутник V» вакцинаси билан эмланганини айтди. Ўтган йилнинг декабрида ёпиқ эшиклар ортида эмланган Путин қайси вакцинани олгани ҳақида турли хил фикрлар тарқалган эди.\nПутин «Спутник V» вакцинасини ишлаб чиққанлар рақибларидан ноҳақ ўзиб кетмаслиги учун бугунга қадар қайси вакцина билан эмланганини жамоатчиликка ошкор қилмаганини иддао қилди.\n«Бу масалада чаласавод ва миш-миш тарқатадиган одамларга эмас, балки мутахассисларга қулоқ солиш керак», - деди президент. Россияликлар орасида ўтказилган сўровларнинг аксари улар коронавирусга қарши эмланишга ошиқмаётганини кўрсатди.\nЎтган йилларда Кремль бир неча соат давом этадиган тадбир давомида Путинни Россиянинг ўтмишдаги ва ҳозирги ютуқларини мақтайдиган, шунингдек, ахлатхоналардан тортиб, тўланмаган иш ҳақи каби маҳаллий муаммоларга эътибор қаратадиган хайрихоҳ раҳбар ўлароқ кўрсатиб келади.\nМулоқот давомида Путин гўё оддий руслар телефон орқали берган саволларга, шунингдек, СМС ёки ижтимоий тармоқлар орқали юборилган саволларга жавоб беради.\nЎтган йили Кремль бу тадбирни пандемия туфайли бекор қилган эди. Бу йилги тадбир эса Россияда миллий парламент сайловлари ўтказилишидан 11 ҳафта олдин уюштирилди.\nПутин пандемия шароитида оммавий чекловлар тўғрисида қарор чиқаришни маҳаллий расмийлар зиммасига юклади.\nАйрим эпидемиологлар эпидемия траекторияси Россияда август ойи охири ёки сентябрь ойи бошида кўрсаткичлар максимал даражага етишини кўрсатаётганини айтмоқда. Бу эса 19 сентябрь бошланадиган сайловларга жуда яқиндир.\nПарламентнинг қуйи палатасида ўз ҳукмронлигини сақлаб қолишга умид қилаётган «Ягона Россия» партияси учун бу бошоғриқ бўлиши мумкин.\nКейинги йилларда «Ягона Россия» рейтинги тушиб кетди. Натижада Кремль ва Президент маъмурияти сиёсий партиялар ва альянслар билан ҳамкорлик қила бошлади. Шунингдек, партия таниқли шахслар ёки юқори лавозимли расмийлари ёрдамида ўз рейтингини кўтаришга урина бошлади.\nҲукумат, шунингдек, мухолиф сиёсий ҳаракатларни, жумладан, суриштирувлари билан Путиннинг обрўсига салбий таъсир кўрсатган коррупцияга қарши курашчи Алексей Навальнийнинг фаолиятини кескин чеклади.\nЖорий ойда «Ягона Россия» партиясининг қурултойида расмий равишда партияга аъзо бўлмаган Путин ҳукумат сайловларгача йўллар каби инфратузилма лойиҳаларига катта миқдорда маблағ сарфланишига ишора қилди.\nПутиннинг рейтинги ҳали ҳам юқори, аммо сўнгги йилларда зиддиятли пенсия ислоҳотлари, ошмаётган маошлар, турмуш даражаси пасайиб бораётгани ва чуқур илдиз отган коррупция туфайли олдингидан пастлади.


АНГЛИЯЛИК АЁЛ СТРЕСС ТУФАЙЛИ РУСЧА ГАПИРА БОШЛАДИ… - 23 Июня 2020 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2020 » Июнь » 23 » АНГЛИЯЛИК АЁЛ СТРЕСС ТУФАЙЛИ РУСЧА ГАПИРА БОШЛАДИ…\nАнглиянинг Эссекс графлигида яшовчи, болалар уйи ходимаси Эмили Иган яқинда кутилмаганда бош оғриғидан азоб чека бошлади. Бир неча ҳафтадан кейин тилдан қолди. Бу, шубҳасиз, инсультнинг бошланғич белгиси эди. Аёл дарров врачларга мурожаат этди. КТ ва МРТ қилишди. Уч ҳафта касалхонада ётиб, уйга кетишга рухсат берилган куни аёлнинг овози ҳам чиқмай қолди. Врачлар бошқа тиббий текширувлар ташкил этишди. Инсультлигини аниқлашди. Аммо овози нега йўқолганини сира тушунишмасди.\nКейинчалик яқин инсонлардан бири уни Тайландга дам олиш учун олиб борди. Тайландда беш кун дам олди. Қарангки, фавқулодда гапира бошлади. Фақат инглиз тили эмас. Рус тилида гапира бошлади. Бу Иган хонимга сира ёқмасди. Кучли стресс ҳолатига тушди. Барибир ҳеч нарса ўзгармади. Жуда чарчаса, яна тилдан қоладиган бўлди. Дам олгач, тағин гапираверди. Лекин инглиз эмас, рус тилида гапирадиган бўлди. Мутахассислар аёлга «хориж тили акценти синдроми» ташҳисини қўйишди. Бу хасталик миядаги айрим тўқималар фаолияти бузилиши туфайли келиб чиқаркан.\n— Бу ўзим учун нормал ҳолатга айланди, — дейди Иган хоним. — Лекин кўчада, дўконларда менга ола қарайдиганлар топилди. Бир куни супермаркетга кирсам, рус тилида гапира бошлаганимни кўрган бир эркак жаврай кетди.\n— Шунга ўхшаган хорижликлар туфайли биз коронавирусдан азият чекяпмиз! — бақирди у. — Мен унга жавобан ҳеч нарса дея олмасдим…\nБир сўз билан айтганда, инсульт туфайли инглиз аёли русга айланди. Тақдир-да.\nКатегория: KUN YANGILIKLARI / ЯНГИЛИКЛАР / ХАБАРЛАР / HABARLAR / UZBEKISTAN 24 | Просмотров: 7 | Добавил: sherlarorg | Теги: #ahborot, #новости, #newsuz, #news, #xabarlar, #uznews, #Yangilik, #habarlar, #Yangiliklar | Рейтинг: 0.0/0


Энг арзон Galaxy A смартфони ҳам тақдим этилди – нархи ва хусусиятлари билан танишамиз! - Terabayt.Uz\nЭнг арзон Galaxy A смартфони ҳам тақдим этилди – нархи ва хусусиятлари билан танишамиз!\nЖанубий кореялик техногигант куни кеча MWC 2019 доирасида «бели бақувват» Galaxy A30 ва Galaxy A50 смартфонларини намойиш этганди. Бугун – 28 февралда эса мазкур туркумнинг энг арзон модели – Galaxy A10 ҳам расман кўрсатилди.\nЎҚИНГ: Ҳамёнбоп Galaxy M30 тақдим этилди: учталик камера, 5000 мА/соатлик батарея!\nInfinity-U экранли Galaxy A30 ва Galaxy A50 моделларидан фарқли тарзда, уларнинг «укаси» Infinity-V туридаги дисплейга эга. Янги смартфоннинг 6,2 дюймлик экрани томонлари ўзаро 19,5:9 нисбатда, тасвир аниқлиги эса HD+ форматида.\nSamsung Galaxy A10 тақдимоти Ҳиндистонда ўтказилди ва у шу мамлакат бозорига 6 мартдан чиқарилади. Нархи 119 доллардан бошланади, шунга яраша, унинг бармоқ изи сканери ҳам йўқ, аккумулятори ҳам «атиги» 3400 мА/соатлик.\nУшбу смартфон One UI график қобиғи остидаги Android 9 Pie операцион тизим билан чиқарилган. Galaxy A10 қизил, қора ва кўк рангларда таклиф этилади. Уларнинг бошқа мамлакатлар бозорига қачон чиқарилиши ҳозирча номаълум. Айрим Samsung смартфонларини эса ҳозирданоқ Terashop.uz интернет-дўконимиздан, 949 000 сўмдан бошланган нархларда сотиб олиш мумкин. Айниқса, шу кунларда – акция даврида бу харид сиз учун манфаатли ва қизиқарли бўлади.\n#Samsung #андроид смартфон #нархлар #Samsung Galaxy A10


Икки киши учун... Икки карра сифатли маҳсулотлардан фойдаланинг! - 4 Августа 2014 - www.SheJoT.CoM\nГлавная » 2014 » Август » 4 » Икки киши учун... Икки карра сифатли маҳсулотлардан фойдаланинг!\nҲозир нозик палладасиз, сизнинг ҳолатингизда арзимаган оғриққа ҳам дори қутини кавлайвериш ярамайди. Ахир бу бўлажак фарзандингизга ҳам, ўзингизга ҳам зиён келтириши мумкин. Кимёвий дорилар ўрнига қандай табиий махсулотлардан фойдаланиш мумкин? Бу ҳақида Республика ихтисослаштирилган акушерлик ва гинекология илмий-амалий тиббиёт маркази бош шифокори ўринбосари Зулфия НЕЪМАТОВА маълумот беради.\nБиринчи уч ойликда\nҲомила ривожланишининг биринчи уч ойлигида мия, умуртқа, юрак ва қон айланиш тизими шаклланади. Шу сабабдан асосий урғуни оқсилга бой махсулотларга қаратиш мақсадга мувофиқдир. Аёл танаси оғирлигининг ҳар бир килограмми учун кунига1,5 граммоқсил истеъмол қилиши лозим. Бу даврда организм талабига кўра аччиқ ва шўр таомлардан ҳам танаввул қилиш мумкин. Бўлажак она янги гормонал режимга ўрганиш вақтида айнан аччиқ ва шўр махсулотларга эҳтиёж сезади.\nТери эластиклигини ошириш учун\nТобора вазни ортиб бораётган кичкинтойни «кўтариб юриш» учун тери чўзилувчанлигини таъминлаш жуда муҳим. Демак, таомномангиздан турли кўкатлар ва балиқ маҳсулотларига кўпроқ жой ажратишингиз лозим. Сабзавотли салатларга зайтун мойини, мевалиларига эса ёғсиз сметана ёки йогурт аралаштириб, есангиз таркибидаги дармондорилар танага тезроқ сингади. Терида турли муаммолар пайдо бўлишини олдини олиш мақасадида мутахассис тавсиясига кўра, махсус кремлардан ҳам фойдаланишингиз мумкин.\nТоксикоз ҳазм жарёни, моддалар алмашинуви, гормонлар метоболизми ва ферментлар тизимининг бузилишга сабаб бўлиши ҳеч гап эмас. Ҳолатингизни назорат қилиб туриш учун оз-оздан тез-тез тановул қилинг. Токсикозни бошидан кечираётган аёлларнинг кўпчилиги қатиқ ва табиий йогуртни муаммосиз истеъмол қилишлари кўп бора кузатилади. Шунинг учун ичаклар микрофлорасини яхшилаш ва ҳазм жараёнини нормаллаштириш учун бу махсулотлар, албатта, таомномангизда бўлиши керак. Вақтинчалик бўлса-да, ёғли ва хамирли таомлардан воз кечишга ҳаракат қилинг.\nИккинчи уч ойликда\nҲомила катталашгани сари онанинг витаминларга бўлган эҳтиёжи ҳам ортиб боради. Энди оқсилни ҳар бир килограмм вазнга 2 граммдан етказиш керак. Кальций, фосфор, А ва D дармондорилари боланинг суяклари, териси ва кўзлари яхши ривожланиши учун зарур.\nВазннинг ортишига йўл қўйманг\nЖадаллик билан вазн тўплаяпсизми? Шифокорга кўриниб, бунинг хавотирли ери йўқлигига яна бир бор амин бўлинг. Агар ҳомиладорликдан аввал вазнингиз меъёрдан ортиқ бўлса, егулик танаввулида бироз чекланишга тўғри келади. Аммо кунига беш маҳал оз-оздан овқатланишни канда қилманг. Фойдали ва енгил ҳазм бўладиган таомларни рационингизга киритинг.\nЖиғилдон қайнашининг олдини олиш учун таомларни яхшилаб чайнаб истеъмол қилиш тавсия этилади. Уйқуга кетишдан аввал таомланманг, овқатдан кейин, албатта, сайрга чиқинг. Шунда ҳам жиғилдонингиз безовта қилса газсиз маъданли сув, қизил сабзили салат, бир пиёла сут ва банан жонингизга оро бўлади.\nУчинчи уч ойликда\nҲомиладорликнинг охирги уч ойлигида бўлажак она ўз организмини фарзандни дунёга келтиришга тайёрлаши зарур. Бунинг учун таркибида кўп миқдорда холестерин бўлган тухум ва ҳайвон ёғларини чеклаган маъқул.\nҚорин дам бўлса\nЁдингизда сақланг: қорин дам бўлишининг олдини олишда мева ва сабзавотлар, тўғрироғи улар таркибидаги клетчатка катта ёрдам беради. Шунингдек, қора нон, сут маҳсулотлари, қизил лавлагили салатлар, олхўри мевасидан тез-тез танаввул қилиб туриш қоринга газ йиғилишини бартараф этади. Имкон қадар енгил жисмоний ҳаракатларни бажариб турсангиз, ичаклар фаолияти яхшиланади.\nШишлар бўлмаслиги учун...\nБиринчи навбатда туз истеъмолини чегараланг. Чунки танада сув йиғилишининг асосий сабабларидан бири ҳам айнан шу омилдир. Шунингдек, турли ширин газланган сувлар шишларни келтириб чиқаргани туфайли улардан ҳам воз кечиш даркор.\nКатегория: Foydali maslahatlar / Полезны советы | Просмотров: 1330 | Добавил: iphone | Теги: maslahatlar, Maslahat bering, маслахат, tekin maslahat, foydali, маслахат беринг, текин маслахат, полезные советы, Maslahat | Рейтинг: 0.0/0


ЎзА - «Реал Мадрид» ўз майдонида ғалаба қозонди\n«Реал Мадрид» ўз майдонида ғалаба қозонди\n06.01.2018 08:30 Чоп этиш версияси\nБаскетбол бўйича Европа лигасининг 16 тур учрашувлари ўтказилди.\nУнда Грециянинг «Панатинаикос» жамоаси Туркиянинг «Анадолу Эфес» клубини ўз майдонида 90:79 ҳисобида мағлубиятга учратди. Испаниянинг «Уникаха» ҳамда «Валенция» ўртасидаги ўйинда меҳмонлар 83:85 ҳисобида зафар қучди.\nМадрид шарида ўтган «Реал Мадрид» ва Исроилнинг «Маккаби Т-А» жамоалари ўртасидаги учрашув 93:81 ҳисобида якунланган бўлса, Каталонияда «Барселона» Россия шарафини ҳимоя қилаётган «ЦСКА Москва»ни 85:72 ҳисобида мағлуб қилди.\nЧемпионатда «Фенербахче»(Туркия) ва «Баскония»(Испания) жамоалари ўртасидаги ўйинда 79:74 ҳисоби қайд этилди. «Срвена Звезда» (Сербия) азалий рақиби «Жалгирис» (Литва) устидан 77:65 ҳисобида зафар қучди.\nШунингдек, Греция шарафини ҳимоя қилаётган «Олимпиакос» Италиянинг «Милан» жамоасини 87:80 ҳисобида, Россиянинг «Химки» клуби Германияда «Бамберг»ни 74:70 ҳисобида енгди.


08:45 / 26.01.2019 2224 pdf Ўқиш режими + -\n44. Ҳишом ибн Урва отасидан ривоят қилади:\n«Абу Ҳурайра икки кишини кўриб қолиб, улардан бирига:\n«Бу киминг бўлади?» деди.\n«Отам бўлади», деди у.\n«Ундай бўлса, уни исмини айтиб чақирма, олдига тушиб юрма ва ундан олдин ўтирма», деди».\nШарҳ: Ота-онанинг ҳурмати ушбу ҳадиси шарифда зикр қилинган нарсаларда ҳам зоҳир бўлар экан. Фарзанд отасига «Ота», деб ёки бошқа бир эҳтиром маъносидаги сўзларни айтиб мурожаат қилиши яхши экан. Лекин бошқаларнинг исмини айтгандек, отасининг исмини айтиб чақириш мусулмончилик одобига тўғри келмайди.\nШунингдек, йўлда юрганда ҳам отадан кейин юриш керак, олдинга ўтиш мумкин эмас. Ўтиришда ҳам аввал ота, кейин эса бола ўтириши лозим.\n1. Катта ёшдаги ва олим кишилар пайтини топиб, ёшларга таълим беришлари, одобли бўлишга чорлаб туришлари кераклиги.\n2. Мусулмончилик одоби бўйича, фарзанд ота-онасининг исмини айтиб чақириши тўғри эмаслиги.\n3. Мусулмончилик одоби бўйича, фарзанд ота-онасининг олдига тушиб юриши тўғри эмаслиги.\n4. Мусулмончилик одоби бўйича, фарзанд ота-онасидан олдин ўтириши тўғри эмаслиги.\n07:00 / 26.01.2019 1509\n10:50 / 26.01.2019 10482\n70-боб. Яҳудий қўшни\nМужоҳиддан ривоят қилинади.Абдуллоҳ ибн Амр розияллоҳу анҳунинг олдида эдим. Унинг хизматчиси қўйнинг терисини шилаётган эди. Шунда у киши.Эй ғулом Қўйни сўйиб давоми...\n1729 13:05 / 20.12.2019\n998 18:05 / 17.11.2019\n1199 21:30 / 12.05.2019\n609 16:05 / 28 февраль


Қамчиқ довони қурбонлик талаб қилди\nТўлқин Фарғона водийсини Ўзбекистоннинг бошқа вилоятлари билан боғловчи Қамчиқ довони бир неча кундан буён ҳаракат учун ёпиб қўйилган. Шунга қарамай, бу ерда юз берган қор кўчкиси туфайли бир неча киши ҳалок бўлди.\nЎзбекистон Миллий ахборот агентлиги – ЎзА тарқатган хабарда айтилишича, довонни қор кўчкисидан тозалаш ишларида жами 415 киши ва юзга яқин махсус техника жалб этилган. Табиий офат оқибатида “Ўзавтойўл” давлат акциядорлик компаниясига тегишли 8 та вақтинчалик вагон зарар кўрган. Вагонлардаги 4 нафар йўл хизматчиси ҳалок бўлган. Шунингдек, қор кўчкиси Гидрометеорология бош бошқармасининг “УАЗ” русумли автомобилига ёпирилиши туфайли ҳайдовчи тан жароҳати олган ва вафот этган.\nНорасмий манбаларда қор кўчкиси қурбонлари сони расмий маълумотдагидан анча кўп бўлгани таъкидланади.\n“Озодлик” мухбирининг довондаги ҳақиқий аҳволни билиш, қурбонлар тўғрисида аниқ маълумот олиш учун Фавқулодда вазиятлар вазирлиги, Йўл ҳаракати хавфсизлиги бош бошқармаси, Ички ишлар вазирлигига қилган мурожаатлари бесамар кетди.\nМаълум бўлишича, Қамчиқ довонининг ёпилиши водийдан Тошкентга ёки пойтахтдан Фарғонага қатновчи йўловчилар учун катта қийинчиликлар туғдирмоқда. Чунки икки томонга ҳам автомобилларда фақат довон (ёки Тожикистон) орқали ўтиш мумкин. Йўловчиларни манзилига етказиш ҳам, асосан, хусусий таксичилар зиммасида.\nТаксичилардан бирининг таъкидлашича, Қамчиқнинг ёпилиши туфайли довоннинг ҳар икки томонида минглаб ҳайдовчи ва йўловчилар қолиб кетган.\n“Тribune-uz.info” сайтида ёзилишича, довон ёпилгани муносабати билан Фарғона водийсига самолёт қатнови кўпайтирилган. Лекин аввал 13 минг сўм атрофида бўлган чипта нархи 30 минг сўмгача қимматлаган.


Колумбияда сел туфайли 14 киши ҳалок бўлди\n20:51 / 01.04.2017\nФото: Flickr/ Tijs Zwinkels\nКолумбиянинг Путумайо департаменти пойтахти Мокоада сел оқиши туфайли камида 14 киши ҳалок бўлди, 60 дан кўпроқ одам жароҳат олди, деб маълум қилди BLU Radio радиостанцияси.\n"Мокоа шаҳри шифохонасида 60 дан 65 гача жароҳатланган қолмоқда", деб айтди табиий фожиалар оқибатларига қарши кураш миллий агентлиги раҳбари Карлос Иван Маркес. Унинг айтишича, табиий офат шаҳарнинг 17 туманига таъсир қилган. Маълум қилинишича, ўнлаб одамлар бедарак йўқолган.\nОАВ маълумотларига кўра, воқеага ҳудудда бир неча соат давом этган кучли ёмғир сабаб бўлган. Бу Сангояко ва Мулато дарёларининг ўзанларидан чиқишига олиб келган. Радиостанциянинг хабар беришича, фожиа жойига мамлакат президенти Хуан Мануэль Сантос келиши кутилмоқда.\nКолумбия сел Путумайо


ТОМЧИЛАТИБ СУҒОРИШ ЖОРИЙ ЭТИЛАДИ » "Bulung‘ur hayoti" gazetasi\nТОМЧИЛАТИБ СУҒОРИШ ЖОРИЙ ЭТИЛАДИ\nGazeta: admin Қўйилган сана: 26-10-2021, 13:25 Рукун: ТУМАН ХАЁТИ Кўрилди 0\nТуманимизда сув ресурсларини оқилона бошқариш бўйича маълум ишлар қилинмоқда. Хабарингиз бор, жорий йилда Зарафшон дарёсида сув танқислиги кузатилганлиги сабабли туманимизга ажратилган лимитга нисбатан кам сув олинди. Лекин, шу ажратилган сувни исрофгарчиликларсиз ишлатиш тўғрисида алоҳида назорат ўрнатдик. Сув танқислигини юмшатиш мақсадида суғориш каналларида навбат билан суғориш ишларини йўлга қўйдик. Натижада, туманимиздаги 29.728 гектар суғориладиган ер майдонига экилган 6290 гектар ғалла, 4315 гектар сабзавот, 1537 гектр озуқабоп экинлар, 7021 гектр боғ ва ток, 4865 гектар томорқа ҳамда 5000 гектар бошқа экинларнинг вақтида суғорилишига эришдик.\nЭкинларнинг вақтида сувни нес нобуд қилмасдан, ариқда исроф бўлишининг олдини олиш албатта, ариқ-зовурларнинг нечоғлик тозалигига боғлиқ. Бу борада ҳам тизимли ишлар амалга оширилди. Хусусан, туманимиздаги Янгибеш, Қораариқ, Оқариқ ҳамда Четариқ каналларидаги 96 та гидротехник иншоотларида 73,8 млн. сўмлик, 139 та гидропостларда 49,8 млн. сўмлик таъмирлаш ишлари амалга оширилди. 13 км. каналларни механизм билан тозалаш ишларига 112 млн. сўмлик харажат сарфланди.\nБундан ташқари, Бешқўтон МФЙ ҳудудидаги Ботбот каналининг 24 км.ли қисми 2021-2022 йил давлат Дастурига киритилган бўлиб, шу кунгача “Булунғурмахсуссувпудрат” МЧЖ томонидан 5,8 км. қисмида таъмирлаш ишлари бажарилди. “Обод қишлоқ” ва “Обод маҳалла” Дастурига киритилган Хўжамазгил МФЙ ҳудудидаги 2 км. ариқ ҳамда зовурлар ва Мингтепа МФЙ ҳудудидаги 2 км.ли лоток ариқлари ҳашар йўли билан тозаланиб, таъмирланди.\nТомчилатиб суғориш ва буни амалга оширишда сув тежовчи суғориш технологияларини жорий этиш энг тўғри йўл эканлигини ҳаётнинг ўзи кўрсатмоқда. Туманимизда 2021 йилгача 1600 гектар майдонда томчилатиб суғориш технологияси қўлланилган бўлса, 2021 йилда 1600 гектар майдонга сув тежовчи суғориш технологияларини жорий қилиш режалаштирилган. Жумладан, Ғўбдин массивида фаолият юритаётган “Метин ГРУП Имоэкс” МЧЖ томонидан 1000 гектар озуқабоп экин майдонларида ёмғирлатиб суғориш йўлга қўйилди. “Иброҳим Халил” МЧЖ томонидан 50 гектар боғ, Дўстлик массивидаги “Қобил Самарқанд грен гарден” МЧЖ томонидан 16 гектар боғ, “Самарқанд Гарден Пласт” МЧЖ томонидан 280 гектар боғ ва “Бешкуви массивидаги “Агро фаровон” МЧЖ томонидан 45 гектар сабзавот экин майдонларида томчилатиб суғориш ишлари йўлга қўйилди.\n2022 йилда 1200 гектар майдонда, яъни 900 гектар ток ва 300 гектар боғ майдонларига замонавий сув тежовчи технологиялари жорий қилиш режалаштирилган. Бу сувга бўлган талабни тўла қаноатлантиришга имкон беради.\nтуман Ирригация бўлими бошлиғи.\nСУҒОРИШ ИШЛАРИ МАРОМИДА\nКЎЧМА ЭГИЛУВЧАН ҚУВУР – СУВ ТАНҚИСЛИГИНИ БАРТАРАФ ЭТИШДА МУҲИМ


Qalampir.uz - Сурияга ютқазмаслигимиз ҳам мумкин эди, агар...\nСурияга ютқазмаслигимиз ҳам мумкин эди, агар...\n15:28, 24.03.2017 Спорт\nБалки таркибни бутунлай ўзгартириб, терма жамоадаги муҳитни янгилаш пайти келгандир. Эҳтимол Самвел Бабаянни четлатиб, ўрнига мураббий тайинлаш лозимдир.\nЎзбекистон терма жамоаси Суриядан мағлубиятга учради. Бу ҳақда ортиқча гапириб, дардингизни янгилаш фикридан йироқмиз. Фақат футболимизнинг оқсаётгани хусусида икки оғиз гап ёзамиз. Аслида айб кимда? Нимани ёки кимни ўзгартиришимиз керак? Шу тўғрисида гаплашамиз. Аввало, рақибларимиз ва ўша мамлакатлардаги вазиятдан бошлайлик.\nСурияда 6 йилдан бери уруш бўлади. Шу кунгача мамлакатда деярли аҳоли қолмаган. Кўпчилиги вафот этган, аксарияти бошқа давлатларга қочиб кетган. Қолганлари ҳам ёш болалар ва кексалар. Албатта, уларга раҳмимиз келади. Иложи бўлса, Сурия термасини тўғридан-тўғри жаҳон чемпионатига олиб чиқиш керак. Ўша ерда ҳам уларга кимдир шафқат қилиб, ютқазиб берар. Ҳеч бўлмаганда “битта-битта марожни” еб келишарди. Балки футболчиларимиз айнан шу мақсадда мағлубиятга учрашгандир.\nЙўқ! Сурияликлар ўзларини таҳқирлашга йўл қўйишмаяпти. Ҳатто футбол бўйича бўлса-да, буни яхшигина эплаяпти. Бизга раҳмингиз келмасин, яхшиси, ўзингизни ўйланг, деётган бўлиши ҳам мумкин. Буни миллий ғурур, орият учун кураш дейишади.\nЁки Эрон терма жамоасини олайлик. Ҳозирда АҚШ томонидан Эронга нисбатан жиддий хавфлар кузатилмоқда. Дональд Трамп гарчи Наврўз билан табриклаган бўлса-да, эронликларни АҚШга киритмаслик бўйича алоҳида фармон ҳам имзолаганди. Аслини олиб қараса, улар уввос солиб йиғлаб, уйидан чиқмай ўтириши керак. Лекин футболчилари ўзларининг миллати учун жонини бериб, бутун дунёга ҳеч кимдан кам эмасликларини исботламоқда. Уларга раҳмимиз келмасин, чунки бизга шафқат қилишмайди.\nҚўшни гуруҳга ўтсак, Ироқ ҳам худди юқоридаги жамоалар каби ночор аҳволда. Мамлакатда деярли ҳар куни портлаш, отишма, уруш. Лекин кеча Австралия билан дуранг ўйнади, уларнинг ЖЧдан ҳам қуруқ қолишига сабабчи бўлишлари мумкин. Хўш, австралияликлар ироқликларга раҳм қилдими? Йўқ, ўзлари меҳрга зор ҳозирги ҳолатда, чунки улардан кейинги ўринда бораётган яна бир араб мамлакати БАА кучсиз эмас.\nҚатар ва Саудия Арабистони ҳақида ҳам шу каби илиқ фикрларни билдириш мумкин. Тўғри, бу сиёсат, бироқ футбол сиёсатдан холи эмас. Айни пайтда мамлакатларнинг нуфузи ва ютуғини белгилаб турувчи спорт турларидан бири. Ахир юртимизни спортчалик дунёга тез танитишнинг янги усули аниқланмади ҳозирча.\nЎзбекистонимиз тинч, халқимиз фаровон, спорт соҳасида етарлича ютуқларга эришяпмиз. Ахир булар Ватанимизда спортга ажратилаётган маблағлар самараси эмасми? Болалар спортига алоҳида эътибор берилмоқда. Ҳатто янги Давлат спорт қўмитаси ташкил этилди. Ўтган йилги Рио олимпиадасидаги муваффақиятларимизнинг ўзиёқ фикримизни исботлай олади. Биринчи Президентимиз Ислом Каримов ҳамиша таъкидлаган: “Биз ҳеч кимдан кам бўлмаганмиз ва кам бўлмаймиз ҳам!”. Бу баландпарвоз гап эмас, айниқса, спорт соҳасида. Хўш, айтинг-чи, кимдан қаеримиз кам?\nФутболга ҳам керакли шароитлар қилиб берилган. Ҳеч нолийдиган жойимиз йўқ. Ҳукумат томонидан ажратилаётган миллионлар туфайли футболчиларимиз (барча турдаги терма жамоаларимиз) хорижда йиғин ўтказишмоқда, ўртоқлик ўйинларида майдонга тушишяпти. Қанчадан-қанча легионерларимиз бор, чет элма-чет эл тўп тепиб юришибди. Лекин терма жамоадаги натижага келганда... Қизиқчилар айтгандек, “боксга мухлислик қилишимиз” керакмикан ёки?! Давлатимиз бекордан-бекорга пул сарфламаётгандир, унинг ҳам жавоби, самараси бўлиши шарт ахир.\nХўш, унда нима қилиш даркор? Балки таркибни бутунлай ўзгартириб, терма жамоадаги муҳитни янгилаш пайти келгандир. Эҳтимол Самвел Бабаянни четлатиб, ўрнига мураббий тайинлаш лозимдир. Ёки ўзбек футболи тизимини қайтадан кўриб чиқиб, тегишли мутасаддиларга чоралар қўллаш мумкин. Ҳукумат пулини тўғри тақсимлай олмаётган амалдорларимиз бордир балки. Йўли кўп. Бурнимиз тагидаги, ҳаммаси ўз қўлимизда бўла туриб, эплолмаётган ишимиз — ЖЧга чиқиш вазифасини бу гал ҳам уддалай олмаслигимиз тобора ойдинлашмоқда!\nНимадир қилиш керак!\nТеглар:Самвел Бабаян Ўзбекистон МТЖ ЖЧ-2018 Футбол\n15:11, 20.07.2018 467\n15:26, 19.07.2018 629\n11:05, 19.07.2018 374\n19:47, 18.07.2018 7 906\nРоссияда ўзбеклар ва турклар оммавий жанжал уюштирди\n14:21, 18.07.2018 11 420


Зайниддин Зидан Жазоирдаги ёнғинларни ўчиришга 25 миллиард сўмга яқин хайрия қилди\nИспаниянинг “Реал Мадрид” жамоаси собиқ бош мураббийи, дунёнинг энг машҳур мусулмон футболчиларидан бири Зайниддин Зидан Жазоирга мамлакатдаги охирги ёнғинлардан кейин молиявий ёрдам кўрсатди, деб хабар беради Shoot Africa.\nЁнғинлар пойтахт Жазоир шаҳрининг шарқида жойлашган Кабилия минтақасида содир бўлган. Оммавий ахборот воситаларининг хабар беришича, Зидан зарарни бартараф етиш учун икки миллион евро (ҳозирги ҳисоб бўйича 24 847 920 000 сўм) хайрия қилган. Ёнғин оқибатида камида 65 киши ҳалок бўлган.\nМаълумот учун, Зиданнинг ота-онаси Кабилияда яшаган, лекин уруш бошланганда Парижга кўчиб ўтган. Бироз вақт ўтгач, оила Марсел чеккасидаги Ла Кастелланга кўчиб ўтди. У ерда Жазоирнинг кўплаб маҳаллий аҳолиси яшаган. Зидан футболчилик фаолиятини шу ерда бошлаган.\nЗайниддин Зидан – машҳур футболчи, Франция терма жамоасининг собиқ етакчиси, дунёга машҳур спортчи ва айни пайтда мусулмон диндори саналади. Интервьюлардан бирида журналистнинг у диндорми ёки йўқлиги ҳақидаги саволига Зайниддин Зидандан ҳотиржам ва тўғридан-тўғри: “Ҳа, мен мусулмонман. Мен яратган яккаю ягона Аллоҳга ишонаман”, дея жавоб берди.\nДругие материалы в этой категории: « Қозоғистонда исломий карта ишга туширилди\tКанада мусулмонлари Ислом тарғиботига катта қизиқиш билдирмоқда »


Арвоҳлари бор энг оммавий меҳмонхоналар рўйхати эълон қилинди\n07:26 / 07.10.2015\nThe Telegraph нашриёти энг оммавий арвоҳли меҳмонхоналар рўйхатини эълон қилди. Рўйхатга Европа, Америка, Осиё ва Австралиядаги меҳмонхоналар кирди.\nУлар орасида Англиянинг Суррей графлигида XVI асрда Генриха VIII нинг рафиқаси Анна Клевскийга атаб қурдирган қасри, бугунга келиб, Oatlands Park Hotel меҳмонхонасига айланган жой бор. У “кулранг хоним” арвоҳи билан машҳур.\nЛос-Анжелесдаги Hollywood Roosevelt меҳмонхонасида Мэрилин Монронинг шарпасини учратиш мумкин. Шунингдек у ерда актёр Монтгомери Клифтнинг арвоҳи 928 хонада тромбон чалади, деб маълум қилишган меҳмонхона ходимлари.\nШунингдек рўйхатда Нью-Йоркдаги Hotel Chelsea, Тайвандаги Grand Hyatt Hotel, Латвиядаги Karosta Prison Hostel, Италиядаги Hotel Burchianti ва яна 23 меҳмонхона номлари келтириб ўтилган.


Замонавий технопарк, кенгаяётган метрополитен, қайта қурилаётган йўллар — Тошкентдаги янги лойиҳалар тақдим қилинди\nМустақиллик байрами арафасида Тошкент шаҳрида қатор лойиҳалар, инфратузилма объектлари фойдаланишга топширилди. Пойтахтда илк марта ер усти метроси ҳаракатлана бошлади, ер ости метросига иккита бекат қўшилди; кўп тармоқли ишлаб чиқариш технопарки очилди, Фарғона йўли кўчаси реконструкция қилинмоқда.\n31 август куни ушбу лойиҳалар билан таништириш мақсадида ОAВ учун пресс-тур ташкил этилди.\nИшга туширилган ер усти ва ер ости метро линиялари\nДастлабки манзилимиз – Тошкент метрополитенининг қурилиши тугалланган Юнусобод йўналишидаги «Туркистон» ва «Юнусобод» бекатлари бўлди.\nУшбу метро йўналишининг иккинчи босқичи қурилиши президентнинг 2016 йил 7 ноябрдаги қарорига мувофиқ бошланган эди. Шавкат Мирзиёев бу ерга бир неча бор келиб, ишнинг бориши билан танишганди. Лойиҳанинг умумий қиймати 103,8 миллион доллар бўлиб, қарийб 3 километр метро йўли ҳамда «Юнусобод» ва «Туркистон» бекатлари барпо этилган.\nШунингдек, «Дўстлик-2» бекатидан «Қўйлиқ» бекатигача бўлган, 11 километр узунликдаги 7та бекатдан иборат Тошкент ер усти ҳалқа метросининг биринчи босқичи ҳам ишга туширилди.\nБиринчи бекатдан охиргисигача 19 дақиқада етиб олиш мумкин. Бу масофада ҳар бири 4та вагондан иборат 4та поезд қатнайди. Йўналиш очилиши билан 225та янги иш ўрни яратилган.\nЕрусти ҳалқа метроси лойиҳасининг умумий қиймати 422 миллион доллардан зиёд бўлиб, 5та босқичда амалга оширилиши режалаштирилган. 2-босқичда Қўйлиқ бозори билан Тошкент ерости метросининг «Олмазор» бекати боғланади. Учинчи бўлиб «Беруний», ундан кейин «Бодомзор» бекатигача бўлган қисм қурилади. Сўнгги босқичда эса ҳалқа метро линияси яна «Дўстлик» бекатига уланади. Бу йўлларнинг жами узунлиги қарийб 55 километр, бекатлар 35та бўлади.\nКейинги манзилимизда, Фарғона йўли кўчасида амалга оширилаётган таъмирлаш ва ободонлаштириш ишларини кўздан кечирдик. 6,7 км узунликдаги йўл ҳозирда икки қисмга бўлиниб, реконструкция ишлари олиб борилмоқда.\nРеконструкция ишлари йўлнинг асос қатламидан бошлаб олиб борилмоқда. Ушбу йўлда ногиронлиги бор фуқаролар ва велосипед юриши учун йўлаклар ҳам ташкил этилмоқда.\nФарғона йўли кўчаси йил охиригача замонавий ҳолда фойдаланишга топширилиши режалаштирилган.\nСўнги манзилимиз 2019 йил августда президент Шавкат Мирзиёев ташаббуси билан асос солинган, умумий қиймати 51,5 миллион AҚШ доллари бўлган кўп тармоқли Технопарк ишлаб чиқариш мажмуаси бўлди.\nЯшнобод туманида жойлашган корхонада Жанубий Кореянинг «Samsung Electronics» компанияси технологияси ўрнатилган. Бу ерда маиший совутгичлар ишлаб чиқариш заводи 29 август куни фойдаланишга топширилди.\nКорхонада ишлаб чиқариш жараёни тўлиқ автоматлаштирилгани натижасида ҳар 19 сонияда битта маҳсулот тайёрлаш мумкин. Юқори қўшимча қийматга эга бу совутгичларнинг 30 фоизини экспорт қилиш кўзда тутилган. Бу ерда 1500та иш ўрни яратилган.\nМазкур технопарк 2019 йил августда ташкил этилган. Бу ерда 2020-2021 йилларда 15та инвестиция лойиҳаси амалга оширилиши режалаштирилган. Барча лойиҳалар бажарилгандан кейин жами ишлаб чиқариш ҳажми йилига 800 млн доллар бўлиши мўлжалланган.


Масруқ ибн Аждаъ\nМасруқ роҳимаҳуллоҳнинг исми Абу Оиша Масруқ ибн Аждаъ ибн Молик ибн Умайя ибн Абдуллоҳ Водиъий Ҳамадонийдир.\nМасруқ роҳимаҳуллоҳнинг отаси исломни қабул қилиб, ўғли билан Мадинаи мунавварага кўчиб келади. Масруқ роҳимаҳуллоҳ Мадинада Расулуллоҳ соллаллоҳу алайҳи ва салламнинг асҳобларидан таълим олиб, униб ўсади. Шунинг учун ҳам У зот тобиъинларнинг улуғларидан биридир.\nОнаси Бани Зубайднинг чавандози Аъмр ибн Маъд Якрабнинг синглиси эди. Масруқ роҳимаҳуллоҳ Яман чавандозларидан бири бўлиб улғайдилар. Бу зотнинг Масруқ деб номланишларига сабаб, ёшликларида ўғирлаб кетилиб, кейинчалик топилганликларидир.\nМасруқ роҳимаҳуллоҳ Оиша бинти Абу Бакр розияллоҳу анҳодан ҳеч ажрамайдилар, доим бирга юрадилар. Шу сабаб Оиша бинти Абу Бакр розияллоҳу анҳо: “Эй Масруқ! Албатта сен мени боламдек бўлиб қолдинг”, деганлар.\nМасруқ роҳимаҳуллоҳ Қуддус фатҳида ва ундан бошқа ислом фатҳларида қатнашганлар. Сиффин жангида инсонларга: “Эй инсонлар! Қўлларингизни уруш қилишдан тийинглар!”, деганлар.\nМасруқ роҳимаҳуллоҳ Кўфада яшаганлар ва инсонларга фатво берувчи бўлганар. У кишининг аёли Қумайр ибн Аъмр: “Масруқ оёқлари шишиб кетгунга қадар намоз ўқир эди. Гоҳида унинг бу ҳолатини кўриб, уни ортига ўтиб йиғлар эдим” дейдилар.\nМасруқ роҳимаҳуллоҳ Умар ибн Хаттоб, Алий ибн Толиб, Абдуллоҳ ибн Масъуд, Хаббоб ибн Арт, Убай ибн Каъб, Абдуллоҳ ибн Аъмр ибн Осс, Оиша бинти Абу Бакр, Убайд ибн Умайр Лайсий, Умму Румон бинти Омир Кинонийя, Муоз ибн Жабал, Усмон ибн Аффон, Абдуллоҳ ибн Умар ибн Хаттоб, Субайъа Асламийя, Маъқал ибн Синон, Муғира ибн Шўъба, Зайд ибн Собит ва Умму Салама розияллоҳу анҳумлардан ҳадис ривоятлар қилганлар.\nМасруқ роҳимаҳуллоҳнинг ана шундай забардаст саҳобий олимларга ва айниқса Ибн Масъуддек устозга шогирд бўлиши Аллоҳнинг каломи маъноларини чуқур билиши ва уни тафсир қилишда пешволик мартабасини топишига сабаб бўлган. Масруқ роҳимаҳуллоҳнинг эътиқоди кучлилиги ҳақида Абу Исҳоқ шундай ривоят қилган: «Масруқ ҳажга борганда ётиб ухлашдан воз кечган, ухласа ҳам саждага бош қўйиб ухларди.\nМасруқ роҳимаҳуллоҳдан Омир Шаъбий, Иброҳим ибн Язид Нахаъий, Яҳё ибн Васоб, Абдуллоҳ ибн Мурраҳ Хорифий, Шақиқ ибн Саламаҳ, Яҳё ибн Жаззор, Абу Зуҳо Муслим ибн Субайҳ, Абдурраҳмон ибн Абдуллоҳ ибн Масъуд, Убайд ибн Нузайла, Макҳул Шомий, Абу Исҳоқ Субайъий, Муҳаммад ибн Мунташир ибн Аждаъ, Муҳаммад ибн Нашр Ҳамадоний, Абу Аҳвас Жашмий, Айюб ибн Ҳоний, Аммораҳ ибн Умайр, Ҳаббол ибн Руфайда, Анас ибн Сирийн Ансорий, Абу Шаъсои Маҳорибий, Қосим ибн Абдурраҳмон ибн Абдуллоҳ ибн Масъуд ва Қумайр ибн Аъмр роҳимаҳумуллоҳлар ривоят қилишган.\nМасруқ роҳимаҳуллоҳ устози Ибн Масъуд розияллоҳу анҳу ҳақларида: «Мен ибн Масъуд розияллоҳу анҳудан тафсир соҳасида кўп илм олдим. Устозимиз бизга аввал Қуръон сураларидан қироат қилиб берардилар. Кейин унинг маъноларини тушунтириб тафсир қилиб берардилар» деганлар.\nМасруқ роҳимаҳуллоҳ 62 ҳижрий санада вафот этадилар.\nМанбалар асосида Тожжиддинов\nАбдусссомад Абдулбосит ўғли тайёрлади\nДругие материалы в этой категории: « Тақводорлар пешвоси – Ҳасан Басрий (р.а)\tУбай ибн Каъб ибн Қайс розияллоҳу анҳу »


Sunday, 26 June 2016 08:57\n"Форсий қанд ҳаловати" рукни остидаги туркум эшиттиришнинг янги сони яна эфирда. Унда Эрон классик адабиёти шоирларининг жаҳон адабиётида тутган ўрни борасида сўз юритамиз. Бугун Мавлоно Абдураҳмон Жомийнинг ҳаёти ва ижодиёти борасидаги суҳбатнинг охирги қисмини эътиборингизга ҳавола этамиз. Бизни тинглаб боринг.\nШарқнинг улкан ва забардаст шоирлари сирасидан муносиб ўрин эгаллаган Мирзо Абдулқодир Бедил форс-тожик адабиётида мумтоз адиб, жамиятшунос ва табиатшунос, файласуф олим сифатида шуҳрат қозонган мутафаккирдир. Мирзо Бедил ўзининг серқирра поэтик ижоди билан Ҳиндистон, Афғонистон ва Ўрта Осиё халқлари ижтимоий-сиёсий ва бадиий тафаккури тарихида муҳим роль ўйнаган. У ҳаётлигидаёқ Ҳиндистоннинг фозил ва донишмандлари, шеършунос ва тазкиранавислари диққатини ўзига жалб этган файласуф шоирдир.\nЎрта асрлар давомида яратилган форс тилидаги улкан бадиий адабиёт ҳам, фалсафий асарлар ҳам, луғатлар ҳам, ахлоқ-одобга оид кўпгина рисолалар ҳам мана шу давлатлар халқларининг мероси саналса, унинг Мирзо Абдулқодир Бедил каби забардаст вакили тожик, афғон, ўзбек халқлари маънавий ҳаётида чуқур из қолдирди, унинг ижоди Ўрта Осиё мактабларида Ҳофиз, Навоий, Фузулий девонлари қаторида ўрганилди.\nМирзо Абдулқодир Бедил ўтмишнинг забардаст мутафаккирларидан бўлиб, Ўрта Осиё халқлари орасида кенг шуҳрат қозонган. Унинг кўп қиррали ижодида Мовароуннаҳр ва Ҳиндистон халқлари ўртасидаги иқтисодий, маданий алоқаларнинг ифодаси бор: бу халқларнинг бир-бирларига самарали таъсири, инъикоси мавжуд.\nМирзо Абдулқодир Бедил форс-тожик адабиётида мумтоз адиб, ажойиб новатор, файласуф олим сифатида шуҳрат қозонди. Мирзо Абдулқодир Ҳиндистонда Банголиянинг Азимобод шаҳрида 1644йилда ҳарбий хизматчи оиласида дунёга келган.\nМирзо Абдулқодир Бедил қунтли, тиришқоқ, меҳнатсевар, қобилиятли ва истеъдодли бўлганидан ёшлигиданоқ араб тилида машҳур “Қофия” китобини яхши ўзлаштириб олган ва форс-тожик адабий тилини мукаммал билган. У зийрак ва тийрак бола ёшлигиданоқ илму фанга катта қизиқиш зоҳир этади, у беш ярим ёшида мактабга боради ва етти ёшидаёқ савод чиқаради. Унинг ота-боболари Ўрта Осиёлик бўлиб, Шаҳрисабз ўзбекларидан эдилар.\nАбдулқодир отадан бир ярим ёшида етим қолиб, ўз меҳрибон онаси ва амакилари Мирзо Қаландар ва Мирзо Зариф тарбиясида мустақил равишда ўз устида ишлайди, билимини кенгайтириб, ўстириб, юксалтириб, бойитиб боради. У ёшлигидан турли фанларга қизиққан. Шайх Камол, шоҳ Фозил ва Мирзо Абулқосим каби олимлардан таълим олган.\nҲиндистон бўйлаб кўп саёҳат қилган, 1685 йилдан умрининг охиригача Деҳлида яшаган. Форс тилида ижод қилган. Араб, форс, ҳинд, урду тилларини мукаммал билган, шарқ халқлари адабиётини, тасаввуф ва юнон фалсафасини, айниқса Аристотель фалсафасини атрофлича ўрганган. 10 ёшидан бадиий ижод билан шуғулланган. Мураккаб ижтимоий-иқтисодий шароитда яшаб-ижод қилган шоир ўз даврига бефарқ қарамаган, ҳиндлар ва мусулмонларнинг тинч-тотув яшашни, юртни обод, халқни тинч-осойишта, фароғатда, ҳамжиҳатликда кўришни орзу қилган. Инсон эркинлиги, тафаккури ҳақида фалсафий фикрлар баён этган. Унинг фалсафий- ахлоқий қарашлари тасаввуф ақидалари таъсирида шаклланган.\nМирзо Абдулқодир Бедил дунёқараши тасаввуфнинг ваҳдат ул-вужуд таълимотига асосланади, яъни оламни Аллоҳнинг кўзгуси, инсон қалбини шу кўзгунинг маркази деб билади.\nҚалб қанчалик сайқал топса, у шунча Аллоҳ нурини акс эттиради. Шу боис инсон буюк ва қудратлидир. Аммо буни унинг ўзи англаши лозим дейди.\nИ.Мўминов берган маълумотларга кўра, Мирзо Бедил савияси кенг, фаросати чуқур ёзувчи, зўр социолог эди. Унинг асарларида ижтимоий ҳаёт, замона-ижтимоий турмуш масалалари у ёки бу тарзда ўз инъикосини топди.


11 август 2020, Тошкент вақти: 20:53\nЎзбекистонда 2018 йилнинг 10 ойидда жиноятчилик 2017 йилнинг шу даврига нисбатан 35,7 фоизга камайишига эришилди. Бу ҳақда ИИВ Жамоатчилик ва ОАВ билан алоқалар бошқармаси бошлиғи, генерал-майор Қутбиддин Бурҳонов баёнот бергани тўғрисида маҳаллий нашрлар хабар қилди.\n«2018 йилнинг ўтган 10 ойи мобайнида республикада жами 38 минг 445та жиноят рўйхатга олинган бўлиб, аввалги йилга нисбатан 21 минг 335тага ёки 35,7 фоизга камайишига эришилди», - деган генерал-майор Бурҳонов Тошкентда бўлиб ўтган матбуот анжуманида.\nИИВ маълумотларига кўра, фуқароларга қулайликлар яратиш, ички ишлар органларини аҳолига яқинлаштириш орқали жиноятчиликка қарши курашиш ишлари ва ҳуқуқбузарликлар профилактикасини тизимли ташкил этиш мақсадида ички ишлар бўлимларидан олисда жойлашган аҳоли пунктларида қўшимча 175та ички ишлар бўлинмалари ва 824та таянч пунктлари ташкил этилган.\nПрофилактика инспекторлари сони 1102 нафарга оширилган. Вазирлик ҳузурида Тергов департаменти, жойларда эса, суриштирувчилар институти шакллантирилган.\nСоҳада олиб борилаётган ислоҳотлар натижасида жорий йилнинг 10 ойида республиканинг 9015та маҳалласидан 2789тасида умуман жиноят содир этилганлиги қайд этилмаган.


Sanofi фармацевтик компаниясининг даромади 10,4 фоизга қисқарди\n16:53 / 31.07.2017\nФранциянинг йирик фармацевтик копаниясининг 2017 йил 2-чорагидаги даромади 1 млрд еврони ташкил этди. Бу бир йил аввалги шу даврга нисбатан 10,4 фоизга кам демакдир. Компания ҳисоботида шу ҳақда сўз боради.\nБироқ ҳисобот давридаги соф тушум 6,4 фоизга ўсиб — 8,6 млрд евродан иборат бўлган.\nВакциналар ишлаб чиқарувчи Sanofi Pasteur шохобчасининг тушуми бир йилда 26 фоизга ошиб, 1 млрд еврога етган. Қандли диабет ва юрак-қон томир касалликларига қарши дори-дармонлар ишлаб чиқаришга ихтисослашган Diabète & Cardiovasculaire бўлими тушуми аксинча 15 фоизга пасайиб, 1,4 млрд еврони ташкил этган.


Иймон турлари ва мунофиқлик аломатлари - Aqida.uz\nБанда ҳар бир хайрли ишини Аллоҳнинг номи билан бошлайди. Зеро, коф ва нундан иборат (کُنْ) яъни “Бўл” деган амри илоҳийси билан еру-осмонни яратди. Оламларни яратувчи зот бирор нарса (яратиш) ни ирода қилганида “бўл” дейиши билан ўша нарса вужудга келади. Қуръони каримнинг Ясин сураси 82-оятида Аллоҳ таоло бу хусусда шундай марҳамат қилади:\n“Бирор нарса (яратиш) ни ирода қилганида, Унинг иши фақатгина: “Бўл!” –дейишдир. У (нарса) эса бўлур (вужудга келур)”.\nАллоҳ таоло бизларга китоб (Қуръон) ни берди ва унда ёшу-қари барчага хитоб мавжуддир. Мўмину-мусулмон Аллоҳ таоло ниманики айтган бўлса уни узвий бажариб, Унинг тоатини жону-тан, чин кўнгил билан бажаришга ҳаракат қилади. Роббимиз айтган ҳар бир нарса борки, уни зарра миқдорида кам қилиш билан, ёки бажармаслик билан фақат биз инсонлар ўз жонимизга ҳадсиз-ҳудудсиз ситам қиламиз. Яъни Аллоҳнинг амр ва наҳийларига амал қилинмаса инсон ўз жисми-жону, руҳиятига катта йўқотишни амалга оширади. Бу ҳақиқат ўз исботини инсоният яратилмишидан буён исботлаб келмоқда. Эрта-ю кеч Расулимизга уммат бўлиб боғланишимиз бизнинг асосий талаб қилувчи феъл ва мақсадларимиздан иборат бўлиши даркор.\nЗеро, банда иймон ва исломнинг шартларини билмаса, уларнинг рукн ва ҳукмларидан огоҳ бўлмаса бундай бандани ҳеч бир мазҳаб, дийн (Ислом) ва миллат (Иброҳим халилуллоҳ) да мўмину-мусулмон демаслар. Чунки, мўмину-мусулмон бўлишдан мақсад улуғлик эгаси бўлган Аллоҳнинг якка-ю ягоналигини бутун вужуд ва руҳоният билан тан олиш ҳамда бу борада маърифат ҳосил қилиш, неъматлар билан тўла жаннатга дохил бўлиш, турли неъмат ва лаззат навларини ҳосил этиш ва унга эришиш, шунингдек, азобдан халос бўлишдир. Аллоҳнинг неъматларини санаб адоғига етиб, уни ҳисоблаб охирига етиб бўлмас. Шунинг билан бирга улуғ Аллоҳнинг даргоҳи илоҳийсига бевасила яқинлик ҳосил қилиб бўлмайди ҳамда Унинг абадий аламли азоби ва уқуботларидан бесабаб нажот топиб бўлмайди. Яқинлик ҳосил қилиш, азоб ва уқуботлардан нажот топиш сабаби иймон ва ислом ҳамда унинг шартларини яхши билмоқ, тўғри эътиқодда оғишмай амал қилмоқ, иймон келтириш вожиб бўлган барча нарсага иймон келтирмоқликдир.\nСавол туғилади Иймон нима? Иймон - الإیمان إقرار بالسان و تصدیق بالقلب қалб билан тасдиқ этмоқ ва тил билан иқрор қилмоқликдур. Иймон сўзи луғатда “ишониш”, “тасдиқлаш” маъноларини билдиради. Истилоҳда эса Аллоҳ таолонинг якка-ю ягоналигига, Унинг фаришталарига, Китобларига, Пайғамбарларига, Охират куни (қиёмат) га, Қазо ва қадар (ҳар бир яхшилик ва ёмонликни тақдирдан деб билиш) га ва (ўлгандан сўнг яна) қайта тирилиш каби, динига ишониб уни эътироф қилишга айтилади. Аҳли сунна вал-жамоа уламолари иймонга қуйидагича таъриф берган эканлар:\nИймон - қалб билан тасдиқ қилиш ва тил билан иқрор бўлиш ҳамда аъзолар билан амал қилиш. Мазкур таъриф Ашъария йўналишининг таърифи бўлиб, бунга Моликий, Ҳанбалий ва Шофеъий мазҳаблари эътиқод қиладилар.\nИймон - қалб билан тасдиқ қилиш ва тил билан иқрор бўлиш. Мазкур таъриф бизнинг яъни Мотуридия йўналишининг таърифи бўлиб, Ҳанафий мазҳаби эътиқод қилади ва бу кўпчилликни ташкил этади.\nУламолар: “Банда нима билан иймонга кирган бўлса, ана шу нарсани инкор қилиш билан иймондан чиққан ҳисобланади” – деганлар. Бирор кишига куфр нисбати берилиши учун у киши диннинг асоси бўлган нарсалардан бирини инкор қилиши ёки бирор қатъий далил билан собит бўлган бирор ҳаромни ҳалол санаши ёки ихтиёрий равишда билиб туриб, атайин бирор куфр сўзни айтиши ёки куфрга далолат қилувчи бирор иш-ҳаракатни амалга ошириши керак. Шунинг учун қалбида иймони борлигини тилида иқрор қилганлар мўмин ҳисобланади. Аммо амалларга беэътибор бўлаётганлиги учун ёки гуноҳи кабираларни содир этаётганлиги учун қаттиқ гуноҳкор бўлади дейилади, иймондан чиқди дейилмайди. Чунки бу нарсалар илмсизлик, бепарволик, ялқовлик, дангасалик, масъулиятсизлик, унутиш каби сабаблар орқали содир бўлиши мумкин. Куфр ниятида эмас. Агар мўмин киши ибодатларни тарк этиш ва гуноҳи кабираларни содир этиш қанчалик оғир гуноҳ бўлишини англаганда эди асло бундай иш тутмаган бўларди. Баъзи уламолар иймонни маънавий ва амалий ҳукмларини қуйидагича келтирган эканлар:\nФарзлари: Ғайбга иймон келтириш, ғайб илмини Аллоҳ таолога хос деб билиш, Жаннат билан Дўзахни кўрмай иймон келтириш, ҳалол нарсаларни ҳалол деб билиш, ҳаром нарсаларни ҳаром деб билиш, Аллоҳ таолонинг азобидан қўрқиш, Аллоҳнинг раҳматидан умид қилиш. Вожиблари: Уламолар билан суҳбат тутиш, гуноҳи кўп одамлардан ўзини узоқроқ тутиш, ташналарга сув бериш, беморларни аҳволини сўраш, етимларни бошларини силаш, етимларга шафқат қилиш, бечораларга мурувват қилиш, ўликларни кўмиш, икки уришган одамни яраштириш, йўл устидаги зарарли (тош каби) нарсаларни четга олиш, йўл устидаги нажосатларни устини ёпиб қўйиш, аёли ва фарзандларига шариат илмини таълим бериш. Амалий ифодаси: Ҳеч бир кишини қонини ноҳақ тўкмаслик, ҳеч бир кишини молини ноҳақ тортиб олмаслик, ҳеч бир кишини айбини ошкор қилмаслик, ҳеч бир кишини ёмонликка нисбат қилмаслик, мўминларни жаннатга киритишини қатъий ишониш. Доимий барқарор бўлиши: Киши иймонлик бўлганига доимо шод бўлиши, иймоннинг заволи (йўқ бўлиши) дан доимо қўрқиши, иймонни бузадиган нарса (омил) лардан қочиши. Дунёдаги фойдаларидан айримлари: Иймонли одамни шариат ҳукми билан моли ва жони омонда бўлади, агар зино қилса, шариатга кўра жазо (ҳад) ланади. Охиратдаги фойдаларидан баъзилари: Иймонли киши Дўзах оташидан омонда бўлади, Жаннатга киради, Аллоҳ таолонинг дийдорига мушарраф бўлади. Иймон турлари: Иймони матбуъ (эргашилган иймон) – фаришталарнинг иймони, иймони маъсум (покланган иймон) – пайғамбарларнинг иймони, иймони мақбул (қабул қилинган иймон) – мўминларнинг иймони, иймони мавқуф (тўхтаб турилган, қабуллиги шубҳали иймон) – бидъатчиларнинг иймони, иймони мардуд (рад қилинган иймон) – мунофиқларнинг иймонидир. Иймоннинг камоли дин ва миллатнинг йўлида бошига ҳар қандай машаққат ва ранжу-ситам етса уларга сабр қилишликдир. Ҳаё ҳам иймондан бўлиб, у банданинг юзида бўлади. Танаси беш вақт намоз, дили Қуръони каримни тиловат қилмоқликдир. Иймоннинг нури тўғрисўзлик хиралиги эса ёлғон сўзлашдир. Унинг танглиги бенамозлик, улуғлиги Аллоҳни кўп ёд этиш, пўсти шарм-ҳаё, меваси рўза, тухуми шариат илмларини ўқиб-ўрганиш, томири шариат ҳукмларини ихлос билан бажариш, чироғи ҳалол ейиш ҳаром нарсалардан қочиш ҳисобланади. Ҳар бир нарсани ўраб турувчи нарсаси бўлгани каби иймонинг қўрғони - фарзу вожиб, суннату мустаҳаб ва одобу ахлоқдан иборат. Билиб туриб тасдиқ қилмаслик яъни ишонмаслик бу иймон эмас. Зеро, лаъин шайтонда ҳам билмоқ бор аммо, тасдиқ йўқ эди. Шу сабаблидан иймонсиз кофир бўлди. Иймон исмда зиёда ҳам кам ҳам бўлмайди. Бироқ, амалда зиёда ва кам бўлади. Чунончи Отни озғинини ҳам семизини ҳам От дейилади. Лекин уни бажарадиган ишига қараб фарқланади.\nУламоларнинг иттифоқлари билан куфр ва иймон бир маконда жам бўлмайди. Зеро, банда бир пайтнинг ўзида ҳам мўмин ҳам кофир бўлмайди. Куфр ва иймон бир-бирига зид бўлиб, бир жойда жамланмайди. Агар банда тил билан иқрор бўлиб дили билан тасдиқ қилмаса у банда шариат ҳукми билан мунофиқдир. Мунофиқ агар ўлса иймонсиз ўлади. Аллоҳ таоло Қуръони каримнинг Нисо сураси 141-145-оятларида мунофиқлар тўғрисида шундай дейди:\nУлар (мунофиқлар) сизларни кузатиб турадилар: агар сизларга Аллоҳдан фатҳу зафар (ғалаба) бўлса, «сизлар билан бирга эмасмидик? (Ўлжадан бизга ҳам берингиз)», – дейишади. Борди-ю, (ғалабадан) кофирларга насиб этса: «Сизлардан устун турган ва сизларни мўминлардан ҳимоя қилган биз эмасми?» – дейишади. Улар ҳақида Аллоҳнинг (Ўзи) қиёмат куни ҳукм чиқаради. Аллоҳ кофирлар учун (қиёмат куни) мўминларга қарши сира йўл бермайди.\nДарҳақиқат, мунофиқлар Аллоҳни алдамоқчи бўладилар. Ҳолбуки, Аллоҳ уларни «алдаб қўювчидир». (Улар) намозга турсалар ҳам дангасалик билан одамлар кўрсинга турадилар ва Аллоҳни жуда кам эсга оладилар.\nУлар оралиқда сарсондирлар: на у ёқлик эмаслар ва на бу ёқлик. Кимники Аллоҳ адаштирса, унга сира йўл (чора) топа олмайсиз.\nЭй, имон келтирганлар! Мўминлар қолиб, кофирлар билан дўст тутинмангиз! Ўзингизга қарши Аллоҳ учун аниқ ҳужжат пайдо қилмоқчимисиз?!\nАлбатта, мунофиқлар дўзахнинг энг тубида (бўлур) лар. Уларга (ўшанда бирор) ёрдамчи топмайсиз.\nУшбу оятлардан шу нарса маълум бўладики, мунофиқлар жангда мусулмонлар ғалаба қилсалар ҳам, кофирлар ғалаба қилсалар ҳам, ўлжа олишга ҳаракат қилар эканлар. Мунофиқ, бу исломий истилоҳда тилида имон келтириб, мусулмонлар ичида юрадиган, дилида эса, имон келтирмаган, балки куфрга содиқ қолган кимсадир. Мусулмон киши гарчи одамлар билан қилган муомалаларида дунёвий фойда орттириш мақсадида хушомадгўйлик қилиб юрса ҳам уни мунофиқ деб атаб бўлмайди. Зеро, мусулмон одамни мунофиқ дейиш мушрик ёки кофир дегандан ҳам оғир ҳақоратдир. Афсуски, одатда лоқайдлик қилиб, бу иснодни мусулмонларга нисбатан истеъмол қилувчилар ҳам бор. Демак, мунофиқнинг ҳам қароргоҳи, ўрни дўзахнинг тубида экан. Пайғамбаримиз Муҳаммад соллаллоҳу алайҳи васаллам муборак ҳадисларида мунофиқнинг аломатларини санаб ўтганлар:\nحدثنا سليمان أبو الربيع قال حدثنا إسماعيل بن جعفر قال حدثنا نافع بن مالك بن أبي عامر أبو سهيل عن أبيه عن أبي هريرة عن النبي صلى الله عليه وسلم قال آية المنافق ثلاث إذا حدث كذب وإذا وعد أخلف وإذا أؤتمن خان\n"Мунофиқнинг аломати учтадир: гапирса, ёлғон гапиради, ваъда қилса, ваъдасида турмайди, ўзига топширилган омонатга хиёнат қилади" (Имоми Бухорий. "Саҳиҳ")\nМунофиқ кофирдан ҳам ёмондир. Чунки, кофирда куфр сўзи ва хатти-ҳаракати очиқ-ойдин маълумдир аммо мунофиқда эса бу ҳолатлар яширин бўлиб, яна энг ёмон томони мўмин-мусулмонлар орасида аралаш юради. Мана шу жиҳатдан ҳам хатарли бўлиб, мўмину мусулмонларга ёмонлиги, зарари, ёлғони, ваъдасига хилоф иш қилиши, хиёнати кабилар билан зарар етказишда давомли бўлади. Мумину мусулмонлар тарихда ҳам ҳозир ҳам уларнинг хатарли, яширин хатти-ҳаракатларидан озор чекиб келадилар.\nҲадисдаги ёлғон - ёлғон гапиришга инсон кўпроқ ёшлик вақтида одат қилади. Ёки ирсиятида бўлганларда ҳам кўпроқ кузатилади. Агар ота-она ушбуга ўз вақтида эътибор қаратмаса, кейинчалик бу одат табиатга айланиб, хоҳ фойда кўрсин ёки кўрмасин ёлғонидан лаззатланадиган бўлади. Имом Молик роҳматуллоҳи алайҳи Сафвон ибн Салим исмли саҳобадан қуйидаги ҳадисни ривоят қиладилар: Росулуллоҳ соллаллоҳу алайҳи васалламдан сўралди: “Мўмин киши қўрқоқ бўлиши мумкинми? Ҳа бўлиши мумкин. Мўмин киши бахил бўлиши мукинми? Ҳа бўлиши мумкин. Мўмин киши ёлғончи бўлиши мумкинми? Йўқ, бўлиши мумкин эмас” – дедилар. (ал-Муватто). Демак, қўрқоқлик ва бахиллик мўмин бўлишга монеълик қилмас экан. Аммо, ёлғончилик мўминлик сифатидан эмас экан. Маълумки, мунофиқлик аввал Мадинада пайдо бўлган. Расулуллоҳ соллаллоҳу алайҳи васаллам ундайлардан кўп жабру жафолар кўрдилар. Ҳадисда зикри келган мазкур уч хислат мунофиқликнинг энг машҳур аломатларидан бўлиб, булардан бошқа аломатлар ҳам бўлиши мумкин.\nТасдиқ ва иқрор бандани Аллоҳ таолонинг розилиги ва пайғамбаримиз соллаллоҳу алайҳи васалламнинг хушнудлигига сабаб бўлади. Бироқ амалларга бепарволик бу иблис алайҳи лаънанинг хохиши бўлиб, Аллоҳ ва Унинг Росулига мухолифат ўлароқ фисқ ва маъсиятга чорлайди. Шундай бўлсада иқрор ва тасдиғи бор банда ўзининг мазкур амалларга бепарволигидан ўзи ҳижолат чекиб яшайди. Сабаби унда иймон нури мужассам. Ана шундай экан ҳар бир банда Аллоҳ ва Унинг Росулига хилоф иш қилиши лойиқ эмас. Банданинг Аллоҳ ва Унинг Росулига хилоф иш қилиши албатта, розилик аломати эмаслиги очиқ-ойдин маълум ва машҳурдир. Абу Ҳурайра розияллоҳу анҳудан ривоят қилинади: “Расулуллоҳ соллаллоҳу алайҳи васаллам: “Мўмин киши гуноҳ иш қилса, қалбида бир қора нуқта пайдо бўлади. Агар тавба қилиб, у гуноҳдан бутунлай қайтса, истиғфор айтса, қалби покланади. Агар (гуноҳни) зиёда қилса, (қалбидаги қора ҳам) зиёда бўлади. Мана шу Аллоҳ азза ва жалла Қуръонда зикр қилган моғордир. “Йўқ! Уларнинг қилган касблари қалбларига моғор бўлиб ўрнашиб қолгандир»” - дедилар” (Имом Аҳмад ривояти). Ҳасан Басрий раҳматуллоҳи алайҳ: «Савоб иш қалбга нур ва баданга қувват бўлур. Гуноҳ иш қалбга зулмат ва баданга беҳоллик бўлур», деган эканлар. Аллоҳ таоло гуноҳи бўла туриб гуноҳдан қўрқмайдиган, тап тортмай гуноҳ ишни яна қилаверадиган бандаларини огоҳлантириб Мутоффифийн сурасининг 14-оятида шундай марҳамат қилади:\n“Йўқ (ундай эмас)! Балки, уларнинг дилларини ўзларининг қилмишлари (гуноҳлари) қоплаб олгандир”. Банда кўнглининг қоралигига аломат шулки, гуноҳига афсус-надомат қилмайди, тоат-ибодатнинг қадрини билмайди, насиҳат фойда бермайди.\nАллоҳ таоло у ёки бу мунофиқлик иллатларидан ўз паноҳида асрасин!


Саримсоқ пиёз хидидан халос бўлиш » Скачать музыку бесплатно новинки музыки 2016-2017\nСаримсоқ пиёз хидидан халос бўлиш\nСизга саримсоқ пиёз ўзгача рохат бахш этадию, аммо унинг истеъмолидан кейинги, оғиздан келувчи ёқимсиз хидидан қўрқасизми? Энди, бу холатдан қўрқмасангиз бўлади. Қуйида унинг хидидан қутулишнинг 3 та оддий усулини айтиб ўтамиз.1. Бир стакан сут ичинг.2. Петрушка япроқларини бир муддат чайнанг.3. Лимон пўстлоғини озроқ вақт чайнанг.Maslahatim.uz учун Хурсандбек Саидакбаров тайёрлади.


ТУМАН ҲОКИМИНИНГ 14 ЯНВАРЬ ВАТАН ҲИМОЯЧИЛАРИ КУНИГА ТАБРИК СЎЗИ | Payshanba.uz\nТУМАН ҲОКИМИНИНГ 14 ЯНВАРЬ ВАТАН ҲИМОЯЧИЛАРИ КУНИГА ТАБРИК СЎЗИ\nҚадрли аскарлар, сержант ва офицерлар ҳамда Қуролли Кучларимиз фахрийлари!\nАввало, барчангизни Ўзбекистонимиз ҳаётидаги қутлуғ сана – Ватан ҳимоячилари куни ва Қуролли Кучларимиз ташкил этилганлигининг 27 йиллиги байрами билан самимий табриклашга рухсат бергайсизлар!\nАйни вақтда бу байрам тадбирлари ҳар бир ҳудудда, ҳар бир ҳарбий қисмларда алоҳида нишонланмоқда.\nЎтган чорак аср давомида ана шу стратегия асосида, Миллий хавфсизлик концепцияси ва Мудофаа доктринаси доирасида кўп ишлар қилинди. Юз бериши мумкин бўлган ҳарбий ҳаракатлар ва унинг реал хусусиятлари, илғор хорижий тажрибалар ҳар томонлама ҳисобга олинди. Шу асосда ихчам, яхши таъминланган, юксак жанговар руҳга эга бўлган миллий армиямиз барпо этилди.\nҲурматли, тантана иштирокчилари!\nҲар йили Ватан ҳимоячилари байрами куни арафасида муҳтарам Президентимиз ташаббуслари билан алоҳида хизматчилар учун бир қатор ҳарбий хизматлари учун давлат мукофотлари билан муносиб тақдирланиб келмоқда. Бундай юксак эътирофга сазовор бўлганлар орасида вилоятимиз ва туманимиздан кўпгина ҳарбий хизматчилар борлиги барчамизни беҳад қувонтиради.\nДавлатимиз раҳбари муҳтарам Президентимиз Шавкат Мирзиёев таъкидлаганидек, "Барчамиз бир фикрни яхши англаб олишимиз керак: эл-юртимизнинг тинчлигини таъминлаш мақсадида бугун мудофаа соҳасида амалга оширилаётган ислоҳотларнинг қанчалик самара бериши армия ва халқнинг бирдамлигига боғлиқ".\nХалқимизга муносиб ва ҳақли равишда фахрлана оладиган қуролли кучлар яратиш йўлида олиб борилаётган ишларингиз бардавом бўлсин.\nШу муносабат билан барчангизга мустаҳкам соғлиқ, оилавий бахт, тинчлик-хотиржамлик, хизматларингизда ўлкан муваффақиятлар тилайман. Чегараларимиз дахлсиз, осмонимиз мусаффо бўлсин.


BBC Uzbek - Dunyo - Абботтабад: Усама бин Лодин виллада қандай ҳаёт кечирган?\nСўнгги янгиланиш 6 май 2011 - 14:15 GMT\nАбботтабад: Усама бин Лодин виллада қандай ҳаёт кечирган?\n"Ал-Қоида" тармоғи раҳбарининг Абботтабадда кечирган ҳаёти аста-секинлик билан ойдинлашиб бораркан, аёлларнинг қораси ҳеч қачон кўзга ташланмаган виллани бўйлари баланд, аммо камгапгина икки ака-ука юритишлари маълум бўлган.\nМаҳаллий аҳолининг айтишича, ака-укалар қанчалик совуққон эканликларига қарамай, болаларни онда-сонда ширинликлар билан ҳам сийлаб туришган.\nУларнинг шахслари ҳақидаги хабарлар эса, бир-бирига зид.\nКўплаб оммавий-ахборот воситаларида уларнинг исм-шарифлари Аршод ва Тариқ Хонлар сифатида келтирилади.\nҚўшниларидан бирининг айтишича, улар ўзларини Покистон шимоли-ғарбидаги Чарсаддадан эканликлари, иқлими яхши бўлгани учун Абботтабадга кўчиб келган уй соҳиблари, деб таништиришган.\nСатҳга бораётган журналистларнинг сони ортиб борар экан, оддий аҳоли ҳам қалъасифат ушбу вилланинг сирли соҳиблари билан муносабатлари ҳақида гапириб бера бошлашган.\nАммо улардан ҳеч бири виллада узун бўйли, қора соқолли хорижликка кўзлари тушганини айтишмаган.\nМаҳаллий аҳоли шундоққина ёнгиналарида Усама бин Лодиндек ниҳоятда қидирув остида бўлган шахс яшаганидан бехабар кўринишади.\nТиканли сим ўрнатилган баланд деворлар билан ўраб олинганига қарамай, вилла аҳоли яшайдиган учта мавзе ўртасида жойлашган.\nҚўшниларининг сўзларига қулоқ тутилса, вилладагилар маҳаллий аҳоли билан деярли муносабатда бўлишмаган.\nУларнинг ҳеч кимга қўшилмасликка ҳаракат қилишлари шунчалик очиқ-ойдин эканлигидан алал-оқибат аксарият қўшнилари ўз ҳолларига қўйишган.\nВилладагилар тўй ёки бошқа маросимларда ҳам деярли кўриниш беришмаган.\nҲиндистонлик журналистлардан бирининг Усама бин Лодиннинг қўшниларига таяниб хабар беришича, ҳатто, крикет ўйнаётган болаларнинг тўпи виллага тушиб кетган пайтда ҳам уни олишга изн берилмаган.\nВилладагилар ҳақида турли гап-сўзлар ҳам урчий бошлаган. Маҳаллий ҳайдовчилардан бири одамлар уларни контрабандачилар, деган хаёлга борганликларини айтади.\nБошқа бир шоҳидга кўра, америкалик ҳарбийлар томонидан уюштирилган махсус амалиёт ортидан, ҳовлидан қурол-яроғ, тилла ва нақд пул олиб чиқиб кетилган.\nСалом ва хайр\n"Улар фақат, "салом" ёки "хайрли оқшом" дейиш билан чекланишарди, холос. Лекин, "Ассалому алайкум," десангиз, "Ваалайкум ассалом," деб тўлиқ алик олишарди," дейди бошқа бир қўшниси.\nДўкондорлардан бири эса, "Фақат керакли нарсаларни сотиб олишарди, улар ҳам миқ дейишмагандан кейин, мен ҳам бир нарса деб ўтирмасдим," дейди.\nВиллани узоқ вақтдан буён кузатиб келган америкалик мулозимлар эса, ичкаридагилар ахлатни ҳеч қачон кўчага олиб чиқмаганликлари, уларни ичкарида, деворнинг тагига кўмиб ташлаганликларини айтишади. Уларга кўра, виллада телефон ёки интернет алоқаси ҳам бўлмаган.\nМаҳаллий аҳолининг айтишича, виллага ўқ ўтмас машиналар кириб, чиқиб юрган. Аммо машиналарнинг ортидан вилла эшиклари зудлик билан ёпиларди, дейди бошқа бир қўшниси.\nАл-Арабия телевизион каналидаги чиқишида бошқа бир қўшниси, "Вилладагиларнинг меҳрибон одамлар бўлишгани, аҳволлари ночор бўлганларга тоза ичимлик суви ва озиқ-овқат тарқатишгани, Рамазон ойида одамларни ифторга чақириб, яхши овқатлар билан меҳмон қилишгани"ни айтади.\nИчкарида бўлган болаларнинг ҳам мактабга борган-бормаганликлари маълум эмас. Маҳаллий аҳолидан айримлари улар уйда ўқитилган, ҳам дейишади.\nПочтальон эса, ҳар куни виллага газета олиб боргани ва ҳар ой, кечикмасдан ойлик тўлови бериб борилганини айтади. У ўзининг ҳеч қачон ичкарига кирмагани, аммо эчки ортилган машина виллага кириб кетганига кўз тушганини ҳам қўшимча қилади.\nМаҳаллий дўкондорлардан бири эса, ҳар ҳафта виллага иккита эчки келтирилгани ва ҳар куни 10 литр сут олиб келишганини ҳам айтади.\n"Вилладаги ўғил болалар дўконимга ширинлик сотиб олиш учун келиб туришарди, аммо аёлларга ҳеч қачон кўзимиз тушмаган," дейди у.\nВиллага киришга муваффақ бўлган Би-би-си мухбирлари эса, у ерда болалар ва катталарга мўлжалланган ҳар хил дори-дармонларга ҳам кўзлари тушганлигини айтишади.\nПокистоннинг мазкур ҳудудида асосан хос ва ҳашаматли ҳовли-жойлар жойлашган.\nУсама бин Лодин бошпана топган вилла эса, "Вазиристон ҳовли," деб аталган.\nЎтган олти йил оралиғида сунъий йўлдош воситасида олинган тасвирлардан эса, янги-янги қурилишлар ҳисобига ҳовлининг кенгайиб борганини кўриш мумкин бўлган.


Ўзбекистон республикаси соғЛИҚни сақлаш вазирлиги\nНазвание Ўзбекистон республикаси соғЛИҚни сақлаш вазирлиги\nАМАЛИЙ МАШҒУЛОТ № 67\nМАВЗУ: БОШ МИЯНИНГ УМУМИЙ КЎРИНИШИ. БОШ МИЯНИНГ АСОСИ, 12 ЖУФТ БОШ МИЯ НЕРВЛАРИНИНГ ЧИҚИШ ЖОЙЛАРИ.\nМашғулотнинг мавзуси: Бош миянинг умумий кўриниши. Бош миянинг асоси, 12 жуфт бош мия нервларининг чиқиш жойлари.\nТалабаларга бош миянинг умумий тузилишини, унинг асосидан 12 жуфт бош мия нервларинпнг чиқишини тушунтириш.\n- бош миянинг умумий тузилишини, унинг асосидан 12 жуфт бош мия нервларинпнг чиқишини, уларнинг ўзбекча ва лотинча номларини билиши керак.\n- бош миянинг умумий тузилишини, унинг асосидан 12 жуфт бош мия нервларинпнг чиқишини кўрсатиб бериши керак.\nбош миянинг умумий тузилишини, ундаги ҳосилаларнинг болалардаги хусусиятларини билиши керак.\nТалабаларнинг назарий ва амалий билимларини аниқлагач ўқитувчи бош миянинг умумий тузилишини, унинг асосидан 12 жуфт бош мия нервларинпнг чиқишини тушинтириб беради.\nБош мия (encephalon) уни ўраган пардалари билан бирга калланинг мия қисми ичида жойлашган. Унинг устки ён юзаси калла қопқоғи ички юзасига мос равишда гумбаз ҳосил қилади. Пастки юзаси калланинг ички асосидаги чуқурчаларга мос мураккаб рельефга эга. Бош миянинг оғирлиги катта одамларда 1100 дан 2000г гача, ўртача эркакларда 1394г, аёлларида 1245г. Бош мия уч йирик қисмдан: катта мия яримшарлари, мияча ва мия поғонасидан иборат.\nКатта мия (cerebrum) марказий нерв тизимининг одамда кучли тараққий этган энг катта ва фаолият жиҳатидан аҳамиятга эга қисми. Катта миянинг бўйлама ёриғи уни ўнг ва чап яримшарларга ажратади. Яримшарлар ўзаро қадоқ тана воситасида қўшилган. Яримшарлар орқа томонда кўндаланг ёриғ (fissura transversa cerebri) воситасида миячадан ажраб туради. Мия яримшарларининг ташқи юзаси турли чуқурликдаги эгатлар жойлашган. Чуқур эгатлар яримшарларни бўлакларга ажратса, майда эгатлар пушталарни чегаралайди.\nБош миянинг пастки юзаси ёки асоси яримшарлар, мияча ва мия поғонасининг вентрал қисмларидан ҳосил бўлган. Унинг олдинги қисмларида пешона бўлакларининг остки юзаларида ҳидлов пиёзчалари жойлашган. Уларнинг вентрал юзасига бурун бўшлиғидан ғалвир суякнинг илма-тешик пластинкасидаги тешиклардан ўтувчи 15-20 ҳидлов нервлари I-жуфт бош мия нерви келади. Ҳидлов пиёзчасидан орқага қараб ҳидлов йўли йўналади. Унинг орқа қисмлари кенгайиб ҳидлов учбурчагини ҳосил қилади. Ҳидлов учбурчагининг орқа томонида олдинги илма-тешик модда жойлашиб, бу тешиклар орқали мия ичига артериялар киради. Илма-тешик модда оралиғида кўрув нерви кесишмаси жойлашган. У кўрув нерви II-жуфт бош мия нерви толаларидан ҳосил бўлади. Кўрув нерви орқа томонга кўрув тракти бўлиб давом этади. Кўрув нерви кесишмасининг орқа томонида кулранг тепача ётади. Унинг пастки қисми торайиб қуйғични ҳосил қилади. Қуйғичнинг учида ички секреция бези гипофиз туради. Кулранг тепачанинг орқа томонида оқ шарсимон шаклдаги иккита оқ сўрғичсимон тана бор. Сўрғичсимон тананинг икки ён томонида бўйламасига жойлашган иккита йўғон оқ тўсинлар сингари мия оёқчалари жойлашган. Улар ўртасида оёқчалараро чуқурча бўлиб, унинг тубини орқа илма-тешик модда ҳосил қилади. Бу тешиклар орқали мия ичига қон томирлар киради. Мия оёқчаларининг ички юзасидан III-жуфт бош мия нерви кўзни ҳаракатлантирувчи нервнинг илдизи кўринади. Мия оёқчаларининг ташқи юзасидан IV-жуфт бош мия нерви ғалтак нервининг илдизи чиқади. Мия оёқчалари орқа томонда кўндаланг болиш шаклидаги кўприкга бориб тақалган. Кўприкнинг ташқи қисмлари мияча томон йўналиб, миячанинг ўрта оёқчаларини ҳосил қилади. Кўприк билан миячанинг ўрта оёқчалари чегарасида V жуфт бош мия нерви уч шохлик нервнинг илдизи кўринади.\nКўприкдан пастда узунчоқ миянинг вентрал қисми жойлашган. Унда ўзаро олдинги ўрта ёриғ билан ажралган пирамидалар, улардан ташқарида эса юмалоқ тепача олива кўринади. Кўприк билан пирамиданинг ўртасидан VI-жуфт бош мия нерви узоқлаштирувчи нервнинг илдизи чиқади. Ундан чеккароқда миячанинг ўрта оёқчалари билан олива ўртасидан кетма-кет жойлашган VII-жуфт юз нерви ва VIII-жуфт даҳлиз-чиғаноқ нервининг илдизлари чиқади. Узунчоқ миянинг оливаси орқасидаги эгатдан бирин-кетин IX-жуфт тил-ютқин нерви, X-жуфт адашган нерв ва XI-жуфт қўшимча нервларнинг илдизлари чиқади. XII-жуфт тил ости нервининг илдизи эса пирамида билан олива ўртасидаги эгатдан чиқади.\nЯнги туғилган чақалоқ бош мияси нисбатан катта бўлиб, унинг оғирлиги ўртача ўғил болаларда 390г, қиз болаларда 355г бўлади. Тўрт ёшгача мия, бўйига ва баландлигига бир текис ўсиб, унинг оғирлиги бир ёшда 2 марта, 3-4 ёшда 3 марта ошади, 7 ёшдан сўнг мия оғирлиги секин ўзгариб, 20 ёшда эркакларда 1355г, аёлларда 1220г ни ташкил қилади. Бош мияни айрим қисмлари бир хил ўсмайди. Пешона ва тепа бўлаклари нисбатан тез ўсса, энса бўлаги эса жуда секин ўзгаради.\nИнтерфаол усуллардан «Ротация» усулини қўллаймиз. Битта саволни: Бош миянинг умумий тузилиши қандай? учта кичик гуруҳга берилади. Улар ўз жавобини алоҳида доскага ёзади ва жавоблар муҳокама қилинади. Битта кичик гуруҳни жавобини қолган иккитаси баҳолайди. Кичик гуруҳни кучи бир хил бўлиши керак.\n1.Бош миянинг қисмлари қайсилар?\nА.Яримшарлар, мияча, узунчоқ мия\nБ.Мия яримшарлари, мияча, кўприк\nВ.Мия яримшарлари, кўприк, узунчоқ мия\nГ.Оралиқ мия, катта мия, мияча\nД.Катта мия, мияча, мия поҒонаси\n2. Кўзни ҳаракатлантирувчи нервнинг бош миядан чиқиш соҳаси?\n3. ¢алтак нервнинг бош миядан чиқиш соҳаси?\nА. оёқчалараро чуқурча Г. олдинги ён эгатдан\nБ. кўприк ва пирамида орасида Д. орқа ён эгатдан\n4. Узоқлаштирувчи нервнинг бош миядан чиқиш соҳаси?\nА. пирамида ва олива орасидан Г. орқа ён эгатдан\nБ. оёқчалараро чуқурчадан Д. олдинги ён эгатдан\n5. Уч шохлик нервининг бош миядан чиқиш соҳаси?\nА. кўприкдан Г. олдинги ён эгатдан\nБ. кўприк ва пирамида орасидан Д. орқа ён эгатдан\nВ. кўприк ва миячанинг ўрта оёқчалари ўртасидан\n6. Юз нервининг бош миядан чиқиш соҳаси?\nБ. кўприкнинг орқа чеккасидан, оливадан ташқарироқдан\nГ. кўприк ва мияча ўрта оёқчаси соҳасидан\nД. оёқчалараро чуқурчадир\n7.IX жуфт бош мия нервининг миядан чиқиш соҳаси\nА. fissura lateralis anterior Г. fossa interpeduncularis\nБ. sulcus lateralis posterior Д. pons varolii\nВ.кўприк билан мияча ўртасидан\n8.Адашган íåðâíèíã áîø ìèÿäàí ÷èқиш соҳаси.\nА. Кўприк ва пирамида орасидан\nБ. Узунчоқ миянинг орқа ён эгатидан\nВ. Кўприк ва олива орасидан\nГ. Миячанинг ўрта оёқчалари орасидан\n9.XI жуфт бош мия нервининг мия асосидан чиқиш соҳаси.\nД.Узунчоқ миянинг орқа ён эгатидан\n10.XII жуфт бош мия нервининг мия асосидан чиқиш соҳаси.\n1. бош миянинг умумий тузилишини, унинг асосидан 12 жуфт бош мия нервларинпнг чиқишини, уларнинг лотинча номларини айтиб, вазифасини билиш\n2.бош миянинг умумий тузилишини, унинг асосидан 12 жуфт бош мия нервларинпнг чиқишини кўрсатиб бериш\n3.бош миянинг умумий тузилишини болалардаги хусусиятларини билиш\nАъзонинг номи: бош миянинг умумий тузилишини, унинг асосидан 12 жуфт бош мия нервларинпнг чиқиши\nТалаба бош миянинг умумий тузилишини, унинг асосидан 12 жуфт бош мия нервларинпнг чиқишини, уларнинг лотинча номларини айтиб, болалардаги хусусиятларини айтиб берса.\nТалаба бош миянинг умумий тузилишини, унинг асосидан 12 жуфт бош мия нервларинпнг чиқишини, уларнинг лотинча номларини айтиб берса.\nТалаба бош миянинг умумий тузилишини, унинг асосидан 12 жуфт бош мия нервларинпнг чиқиши тўғрисида тасаввурга эга бўлса.\nТалаба бош миянинг умумий тузилишини, унинг асосидан 12 жуфт бош мия нервларинпнг чиқиши тўғрисида аниқ тасаввурга эга бўлмаса.\n1.Бош миянинг қандай қисмлари бор?\n2.Катта миянинг умумий тузилиши қандай?\n3.Бош мия асосида I ва II жуфт бош мия нервларининг жойлашувини айтиб беринг?\n4.Бош мия асосини ўрта қисмида нималар бор?\n5.III ва IV бош мия нервлари қаердан чиқади?\n6.V ваVI жуфт бош мия нервлари қаердан чиқади?\n7.VII ва VIII жуфт бош мия нервлари қаердан чиқади?\n8.IX, X, XI ва XII жуфт бош мия нервлари қаердан чиқади?\n9.Бош миянинг болалардаги хусусиятлари қандай?\nКалла суяги, планшетлар, бош миянинг препарати, планшетлар ва расмлар


Қирғизистон президенти Атамбаевнинг ҳаракатига изоҳ берди - zarnews.uz\nҚирғизистон президенти Атамбаевнинг ҳаракатига изоҳ берди\nҚирғизистон президенти Сооронбай Жээнбеков мамлакатнинг собиқ раҳбари Алмазбек Атамбаевни Давлат Конституциясини бузганликда айблади. Бу ҳақида у пайшанба куни бўлиб ўтган Республика Хавфсизлик кенгаши йиғилишида эътироф этди.\nУнинг сўзларига кўра, ҳибсга олиш чоғида Атамбаев жиддий қуролланган, қаршилик кўрсатган ва қонунга ҳам, Конституцияга ҳам “тупирган”. Жээнбеков Қирғизистон – ҳуқуқий давлат эканлигини, унинг бурчи давлатнинг барча фуқаролари томонидан қонун талабларини қатъий бажарилишини таъминлаш эканлигини эслатиб ўтди.\nДавлат раҳбари мамлакатда тинчлик ва хавфсизликни сақлаб қолиш чора тадбирлари зудлик билан кўрилишини таъкидлади.


Франциядаги терактлардан сўнг Қирғизистонда хавфсизлик чоралари кучайтирилди\n10:35 / 16.11.2015\nҚирғизистон ҳуқуқни муҳофаза қилиш тузилмалари Франциядаги қўпорувчилик ҳаракатлари содир этилгани муносабати билан хавфсизлик чораларини кучайтиришга киришди. Бу ҳақда мамлакат ИИВ вакили ТАСС мухбирига маълум қилди.\n“Ходимларимиз стратегик муҳим саналган барча объектлар ва одамлар кўп тўпланадиган жойларни ҳимоя қилишни ўз қўлига олган, - деди вазирлик вакили. – Бундан ташқари, тезкор қидирув йўналишида олиб борилаётган ишлар ҳам фаоллашган”. Республика аҳоли пунктлари, айниқса пойтахтда милиция ходимларидан иборат мобиль гуруҳларнинг патрулликлари сони ортган.\n14 ноябрь куни қирғиз ҳукумати раҳбари Темир Сариев ИИВ ва миллий хавфсизлик давлат қўмитаси раҳбарлари иштирокида йиғилиш ўтказиб, Франциядаги терактлар муносабати билан мамлакатда хавфсизлик чораларини кучайтириш, доимий равишда профилактика ўтказиш тўғрисида кўрсатмалар берган.


09 апрел 2020, Тошкент вақти: 08:39\nЭроннинг Ғарбий Озарбайжон вилоятида ўтказилаётган машқларга генерал-майор Абдулраҳим Мусавий етакчилик қилаётгани айтилмоқда.\nЭрон армияси мамлакатнинг Туркия билан чегарадош ҳудудида аввал эълон қилинмаган ҳарбий машқларни бошлади. Бу ҳақда Эрон матбуоти хабар тарқатди.\n9 октябрь куни ISNA агентлиги машқларда тезкор чора кўриш бўлимлари, ҳужум бригадалари ҳамда вертолётлар қатнашаётганини хабар қилди.\nЭрон нашрлари машқларда иштирок этаётган ҳарбийлар сонини очиқламади.\nЭроннинг ушбу машқларидан олдин Туркия шимолий Сурияда ҳарбий амалиёт ўтказишини эълон қилган эди. Сурия президенти Башар ал-Ассадни қўллаб келаётган Теҳрон Туркиянинг амалиётига қаршидир.\nЭрон президенти Ҳасан Руҳоний 9 октябрь куни Анқарани Сурияда ҳарбий чора кўришдан ўзини тийишга чорлади.\n- Туркия ҳақли равишда жанубий чегарасидаги вазиятдан хавотирда. Бу хавотирларни бартараф этиш учун тўғри йўл танланиши керак, деб ишонамиз, - деди президент.\nРуҳоний, шунингдек, АҚШ ҳарбийларини ҳудудни тарк этиши кераклигини, курд жангчилари эса Сурия армиясини қўллаши кераклигини таъкидлади.


Опамнинг ўлими мен учун энг оғир зарб бўлди\n08-мая, 2015 17:31\nҲар бир инсон орзу қилган бахтга эришсин экан, балоғатга етган қиз яхши хонадонга, меҳрибон инсонларга келин бўлишни ният қилади. Не-не умидлар билан ўша инсон билан бир ёстиққа бош қўяди. Бироқ унинг орзулари чилпарчин бўлишини, оёқ ости қилинишини хаёлига ҳам келтирмайди.\n“Уларнинг беаёв кўрсатган зулмидан, қахридан менинг опам жабрланиб келди. Қорнида хомиласи билан нобуд бўлди, афсус. Опамдан қолган ёдгорликларни бизга кўрсатишмайди. Улар менинг нафратимга сабаб бўлган опамнинг қайнонаси ва турмуш ўртоғи бўлади”-деб ёзади дастуримизнинг навбатдаги қахрамони\nМахлиёнинг ўйга толишга мажбур қилгувчи қисмати\n04-мая, 2015 17:02\n“Дадамдан қолган ёдгорларим -деб эркалайман сингилларимни. Чунки улар отамдан қолган ягона мерослар, ёдгорликлар. Онам бир ўзи уч фарзандни вояга етказмоқда. Ўгай дадам эса келиб-кетиб яшайди, ойим билан. Уни ёмон кўрсам-да, бироқ буни унга сездирмайман.”\nМахлиё (исми ўзгартирилган) исмли қахрамонимиз юрагидаги нолаларини шундай тўкиб солган. Унинг хаётдан кўрган алам-истироблари бисёр. Шундай қийин вазиятда қахрамонимизга, интернет орқали танишган халаскори далда бўлмоқда.\nЖудаям аянчли ва сирли мактуб\n29-марта, 2015 17:37\n“Мен ичимдаги дардимни кимгадир айтмасам, ёрилиб кетаман”-деб бошланган мактуб бизни кўп иккиланишга солди. Ишониш ҳам ишонмаслик хам мушкул бўлган бу воқеа, оммага олиб чиқишимизга мажбур қилди. Балки шу йўл билан юзсиз ва номаъқул кишиларнинг қабих ишларига чек қоя олармиз ... Эътиборингизга сирли инсоннинг мактубини хавола этамиз хамда фикр-мулоҳазаларингизни кутиб қоламиз.\n“Суриядаги воқеаларни кўриб келган ўғлим, мана қандай ўзгарди”\n05-февраля, 2015 12:02\nОналарни фарзандларидан, ёш келинларни жуфти ҳалолларидан, ҳали туғилишга улгурмаган гўдакларни оталаридан жудо қилаётган бу жангу-жадаллар ва бу Сурия уруши юртдошлармизнинг ёстиқларини қуритмоқда. Нима учун инсонларнинг руҳияти бунчалар тез заҳарланаябди? Нима учун уларнинг кўзларига яқинлари, уларнинг кўз ёшлари кўринмаябди? Сабаблар жуда кўп...\nБу мавзу хамон очиқлигича қолмоқда.\n“(Загс)-дан ўтиб бўлдик, аммо тўй бўлмади”....\n20-ноября, 2014 06:00\n"Мен у билан келажагимни кўра бошлагандим”-каби сўзларнинг соҳиби бўлган қаҳрамонимиз оғир ва тушкун ҳолатда...\nИкки ёшнинг олдиндаги орзу-ниятлари наҳот энди, сароб бўлса? Ота-оналарнинг розилиги билан бошланган тўй, яна ўша ота-оналарнинг ҳоҳиши билан бузилдими? Ёки "ҳоланинг" ҳохиш-истаги ҳаммасидан устун келдими? Наҳот "муҳаббат, севги"-деган соф туйғулар, мағлуб бўлса?


Олмон Ташқи ишлар вазири Марказий Осиё бўйлаб сафарда - BBC News O'zbek\nФото муаллифлик ҳуқуқи Olmon TIV twitter\nImage caption Франк-Валтер Штайнмайерни Ўзбекистонда ҳамкасби Абдулазиз Комилов кутиб олган\nОлмония Ташқи ишлар вазири Франк-Валтер Штайнмайерни Ўзбекистонда ҳамкасби Абдулазиз Комилов кутиб олган.\nБерлиндаги Ташқи ишлар вазирлигига кўра, Франк-Валтер Штайнмайер Ўзбекистон раҳбарияти ва фуқаролик жамияти вакиллари билан учрашади.\nФранк-Валтер Штайнмайер куннинг иккинчи ярмида Президент Ислом Каримов билан учрашгани ҳақида "Ахборот" дастури хабар берган.\nОлмон Ташқи ишлар вазири Самарқандга ҳам сафар қилиши режаланган бўлиб, Ўзбекистондан кейин Қирғизистон ва Тожикистонга ташриф буюриши режаланган.\nХабарларга кўра, Тошкентдаги музокаралар чоғида хавфсизлик масалаларига алоҳида эътибор қаратилади.\nМарказий Осиёдаги исломий экстремизм масаласи ҳам кун тартибига чиқиши кутилмоқда.\nОлмон вазири Марказий Осиёга сафари олдидан минтақанинг стратегик аҳамиятини урғулаган.\n“Минтақага нисбатан халқаро эътибор иккинчи даражали қабилида бўлиб келган, аммо айни шу минтақада Россия, Хитой ва Эрон манфаатлари тўқнаш келади. Минтақанинг иқтисодий имкониятлари улкан, шу билан бирга хавфсизлик таҳдидларига кўз юммаслигимиз керак”, деб айтган Франк-Валтер Штайнмайер.\nЎзбекистон билан Олмониянинг яқинлашиши 2001 йил АҚШ бошчилигидаги коалициянинг Афғонистонга нисбатан ҳарбий амалиётлар бошлаган пайтига тўғри келади.\nЎтган йили Олмония Афғонистондаги аксилтеррор амалиётлар боис Термиз аэропортида ташкил қилинган Олмон ҳарбийларини дастаклаш марказини ёпган эди.\nИнсон ҳуқуқлари фаоллари, қатор ҳалқаро ташкилотлар 2005 йил Андижон қирғинидан кейин Оврўпо Иттифоқининг Ўзбекистонга жазо чоралар киритганини Берлин писанд қилмади, дея бир неча бор танқид қилишган эди.\nМаълум бўлишича, Андижон воқеалари сабаб Ўзбекистонга нисбатан Оврўпо Иттифоқининг жазо чоралари амалда бўлган давр оралиғида (2005-2009 йиллар) Олмония ҳукумати Термез ҳаво базаси учун расмий Тошкентга миллионлаб евро миқдорида ҳақ тўлаб турган\nОрада база учун йиллик тўлов миқдорлари ҳам ошириб борилган.\nЎзбек-Афғон чегарасида жойлашган Термез ҳаво базаси хорижий иттифоқ кучлари томонидан Афғонистондаги ҳарбий амалиётларни дастаклашда фойдаланилган.\nЎзбекистон ва Олмония қарийб 3 миллиардлик сармоя шартномасига эришгани ростми?\nОлмония Ўзбекистон билан келишувни сир тутмоқда\n6 Январ 2015\nҚўшма Штатлар ЎИҲга алоқадор шахсни Олмония ихтиёрига топширди


Тошкент бозорларидаги савдо ўринлари онлайн-аукцион орқали тақдим этилади - Фарғона.Ру ахборот агентлиги\nТошкент бозорларидаги савдо ўринлари онлайн-аукцион орқали тақдим этилади\n04.07.2018 12:07 msk\nТошкент бозори. Traveluzb.com сайти фотоси\nЎзбекистон ҳукумати озиқ-овқат бозорларидаги жойларни онлайн-аукцион орқали бўлиб бериш механизмини жорий қилишни режалаштирмоқда. Бу ҳақда қонун лойиҳаларининг жамоат муҳокамаси республика порталида сўз боради.\nБундай чора маҳсулот ишлаб чиқарувчилар йўлидаги тўсиқларни олиб ташлаш, савдо расталари ижарасини шаффоф ва қулай қилиш мақсадида кўлланилади. Бозорлардаги савдо ўринлари фақат давлат “Онлайн аукционларни ташкиллаштириш маркази”нинг E-JIRO AUKSION аукцион майдони орқали ижарага берилади. Лойиҳа 2019 йил 1 апрелдан 15 июлга қадар синовдан ўтказилади. Бўш ўринлар махсус мониторларда акс этади.\nШундан сўнг, 2019 йил 1 августга қадар Давлат солиқ қўмитаси мазкур лойиҳани республиканинг бутун озиқ-овқат бозорларида жорий қилиш учун ҳукуматга таклиф киритади.\nТошкент ҳокимияти Марказий банк, Давлат солиқ қўмитаси ва “Тошбозорсавдо” ассоциацияси билан ҳамкорликда 2019 йил 1 январига қадар шаҳардаги бозорлар маъмуриятининг тақдим этилажак савдо ўринларини қайддан ўтказиш ахборот тизимини ишлаб чиқариши керак. 1 мартга қадар мазкур тизим E-JIRO AUKSION аукцион майдонига бириктирилади.\nШавкат Мирзиёев давлат раҳбари бўлганидан сўнг давлат идоралари интернетдан фаолроқ фойдаланидиган бўлди. Даставвал фуқароларнинг арз, шикоятлари қабул қиладиган президентнинг виртуал қабулхонаси ишга туширилди. Вазирлик ва идоралар, шунингдек, айрим раҳбарлар ижтимоий тармоқлар ва мессенжерларда ўз саҳифаларини очдилар. Ҳукумат борган сари интернет орқали кўрсатиладиган давлат хизматлари турларини кенгайтирмоқда.


Сурхондарёда ЙПХ ходими ҳайдовчи томонидан калтакланди – Bugun.uz\nЖамият, Сурхондарё - 20:33 · 19.04.2022\nСурхондарё вилояти Термиз шаҳрида 11 апрель куни Йўл-патруль хизмати ходими ҳайдовчи томонидан калтакланди. Вилоят прокуратураси ҳолат юзасидан муносабат билдирди.\nМаълум қилинишича, шу куни соат таҳминан 17:30 да вилоят ЙПХ катта инспектори катта сержант А. Камолов тасдиқланган жойлашув тақсимотига асосан Термиз шаҳар ҳудудида ўз хизмат вазифасини бажараётган бўлган. Шу пайт Термиз шаҳар Бўстон маҳалласи Ибн-Сино кўчасидан Темир йўл бекати томонга ҳаракатланиб кетаётган «Nexia-3» автомобили ҳайдовчиси А.Ж. ҳаракат давомида хавфсизлик камаридан фойдаланмасдан келаётгани учун унга тўхташ ишорасини берган. Ҳайдовчи машинани тўхтатгач, ЙПХ ходими ўзини таништирган. Сўнг қонунда белгиланган тартибда транспорт воситасини бошқариш ҳуқуқини берувчи ҳужжатларини тақдим этишини сўраган.\nФуқаро А.Ж. эса ҳужжатларни тақдим этмасдан турли хил важлар келтириб, ички ишлар органлари ходимларининг қонуний талабини бажармаган. Шунингдек, ҳужжатларини ҳам тақдим этмагани учун ЙПХ катта инспектори А. Камолов А.Ж.га тегишли автомобилни жарима майдончасига олиб кетмоқчи бўлган. А.Ж. жавобгарликдан қутилиш мақсадида ЙПХ инспекторига фаол қаршилик кўрсатиб, унинг хизмат вазифасини бажаришга қаршилик қилган ва бош, пешона ҳамда юз соҳасига уриб «енгил» тан жароҳати етказган.\nКелтирилишича, мазкур ҳолат юзасидан Термиз шаҳар прокуратураси томонидан терговга қадар текширув ҳаракатлари олиб борилиб, натижасига кўра, 12 апрель куни А.Ж.га нисбатан Жиноят кодексининг 219-моддаси 2-қисми (Ҳокимият вакилига ёки фуқаровий бурчини бажараётган шахсга қаршилик кўрсатиш) билан жиноят иши қўзғатилган.\nЖиноят ишининг тергови давомида А.Ж.га нисбатан суд ажрими билан «қамоқ»қа олиш тарзидаги эҳтиёт чораси қўлланилган. Ҳозирда жиноят иши бўйича дастлабки тергов ҳаракатлари олиб борилмоқда.\nЭслатиб ўтамиз, аввалроқ Қашқадарёда ЙПХ ходими ва ҳайдовчи ўртасида тортишув содир бўлганди. Шунингдек, Андижонда прокуратура ва ИИБ ходимлари ўртасида тортишув бўлгани айтилган хабарга изоҳ берилган.


“Ҳиммат” қимматга тушди\nСўнгги кунларда деҳқон хўжалигини тугатиш юзасидан газетага эълон берувчилар сони сезиларли даражада ошди. Эътиборимизни тортгани, аксарияти пенсионер бўлган бу мурожаатчиларда қандайдир норозилик кайфияти сезилди. Улардан бирини суҳбатга тортдик. Маълум бўлишича, муаммо биз ўйлагандан анча чигал экан.\n– Яқинда туман солиқ инспекциясидан уйимга хат борди, – дейди Қобил Тўйчиев. – Унда ёзилишича, 2001 йил менинг номимга "Бобур" деҳқон хўжалиги очилган. Аммо йиллар давомида солиқ тўламай келганман. Айни вақтда икки миллион ўттиз беш минг сўмдан ортиқ солиқ қарздорлигим мавжуд экан. Тўғри, томорқа ерим бор ва узоқ йиллардан бери фойдаланиб келяпман. Аммо бунинг учун ер-мулк солиғини ҳам вақтида тўлайман. Номимдаги деҳқон хўжалиги эса 2002 йилдаёқ ёпилган. Бу ҳақда туман ҳокими қарори ҳам чиққан ва матбуотда эълон қилинганди. Шу пайтгача солиқ идораларидан бирор марта қарздорлик ҳақида огоҳлантирилмаганман. Орадан қарийб йигирма йил ўтгач, бунча қарздорлик қаёқдан пайдо бўлганини тушунмаяпман.\nҚобил ота билан суҳбатлашаётганимизда худди шундай муаммога ечим излаб, боши қотган яна икки киши таҳририят эшигини қоқиб келди. Уларга ҳам қулоқ тутамиз.\n– Менга бир эмас, иккита худди шу мазмундаги талабнома юборишибди, – дейди Нўш қишлоғида истиқомат қилувчи Исроил Шодиев. – Шу куниёқ туман солиқ инспекциясига мурожаат қилдим. Укам Азим Шодиев ҳамда менинг номимга 2003 йилда алоҳида-алоҳида деҳқон хўжалиги очилганини айтишмоқда. Қизиғи, на мен, на укам бундай фаолият билан шуғулланганмиз. Юридик шахс сифатида рўйхатдан ўтиш учун ҳеч қачон, ҳеч қаерга мурожаат қилганимиз ҳам йўқ. Қандай қилиб ўзим бехабар ҳолда менинг номимга юридик шахс ташкил қилиниши мумкин?\nХуллас, мурожаатчиларда саволлар кўп. Масалага ойдинлик киритишга ҳаракат қилишимизни айтдик.\nЭртасига Қанғли маҳалласидан келган уч фуқаронинг мурожаати ҳам шу ҳақда экан.\nАйримлари деҳқон хўжалиги очган, кўп ўтмай фаолиятини тугатган. Томорқа ери учун жисмоний шахс сифатида ер-мулк солиғини тўлаб келган. Бошқаси эса номига хўжалик ташкил қилинганидан бехабар. Ажабланарлиси, бу деҳқон хўжаликларининг барчасига бир хил миқдорда – 2 миллион 35 минг сўмдан қарздорлик ҳисобланяпти. Ваҳоланки, бири йигирма йиллар аввал ташкил этилган бўлса, бири беш-олти йил муқаддам рўйхатга олинган. Қолаверса, бу деҳқон хўжаликларнинг ҳаммасида ер майдони бир хилми?\nЯна бир жиҳат. Бу фуқароларнинг бирортаси бугунги кунгача юридик шахс сифатида солиқ тўловчи эканини билмаган. На солиқ идоралари, на статистика бўлими уларни "безовта қилган". Таъбир жоиз бўлса, бу “ҳиммат” бугун қимматга тушяпти.\nҚизиқ, айни бир томорқа учун фуқаро икки бор солиққа тортилиши мумкинми?\nФуқароларга юборилган солиқ талабномасида юзага келган қарздорлик омили 2016-2018 йиллар учун пенсия жамғармасига суғурта бадали, деб кўрсатиляпти. Уларнинг аксарияти нафақага чиққанига ўн йилдан ошган-ку. Фуқаро пенсия ёшига етганидан кейин ҳам шундай солиққа тортилиши мумкинми?\nМодомики, шундай хўжалик юритувчи субъект рўйхатга олинган экан, ўтган йиллар давомида нима учун бирор марта ҳам улар бу ҳақда огоҳлантирилмади? Ахир ҳар қандай юридик шахсдан даврий ҳисобот ва статистика маълумотлари талаб қилинади-ку.\nШу каби саволларга изоҳ сўраб, туман солиқ инспекциясига мурожаат қилдик.\n– Айни бир ер майдони икки марта солиққа тортилмайди, – дейди туман солиқ инспекциясининг камерал назорат бўлими бошлиғи Суҳроб Абдуллаев. – Ҳисобланган қарздорлик томорқа учун эмас. Солиқ кодексининг 383-моддасига мувофиқ, деҳқон хўжалиги раҳбари ҳар бир йил учун энг кам ойлик иш ҳақининг тўрт ярим баробари миқдорида суғурта бадали тўлаши керак. Бунда фуқаронинг давлат пенсиясига чиққан-чиқмагани аҳамиятсиз. Бир хил миқдорда солиқ қарздорлиги ҳисобланганига келсак, қоидага мувофиқ сўнгги уч йил солиққа тортиш даври сифатида олинди.\nҚонунни билмаслик жавобгарликдан озод қилмайди. Шу тамойилга асосан, гарчи огоҳлантирилмаган бўлса-да, фуқаро солиқ тўловларини ўз вақтида тўлаб бориши керак.\nСолиқ инспекцияси мутасаддиларининг изоҳи шундан иборат.\nАммо нима учун фуқаро ўз вақтида, йилма йил огоҳлантирилмаган? Бу савол барибир очиқ қолди. Агар фуқаро ўз вақтида бундан хабар топганида деҳқон хўжаликни ўша заҳоти ёпиб юбормасмиди?\nТуман солиқ инспекциясида бизга маълум қилишларича, рўйхат ер геодезия ва давлат кадастри томонидан тақдим қилинган. Ўтган йиллар давомида бундай рўйхат инспекцияда мавжуд бўлмаган. Солиқ тўловчилар йиллар давомида огоҳлантирилмаганининг бир учи ҳам шу омилга бориб тақалади.\nЯна бир масала. Кимнингдир номига деҳқон хўжалиги ташкил этилиб, бундан ўзи бехабар қолганини қандай изоҳлаш керак?\nБизга маълум бўлишича, туман миқёсида деҳқон хўжалиги можаросига тортилганлар 82 нафарни ташкил қилади. Айни вақтда улардан ўн нафари таҳририятга мурожаат қилган бўлса, аксарияти ўзининг номига деҳқон хўжалиги ташкил этилганини туман солиқ инспекциясидан талабнома олгач билган.\nУшбу саволга жавоб излаб, туман давлат хизматлари марказига мурожаат қилдик. Муассаса раҳбари Муҳиддин Намозовнинг айтишича, уларда бундай маълумотлар сақланмас экан. Сабаби, марказ ташкил этилганига эндигина бир йил бўлган. Ундан аввал юридик шахсни рўйхатга олиш туман ҳокимлиги ҳузуридаги бўлинма томонидан амалга оширилган. Ўша йиллардаги ҳужжатлар давлат хизматлари маркази архивида сақланмас эмиш.\nТаажжуб. Бир фуқаро номидан, ўзига билдирмай юридик шахс ташкил этиш шунчаки гап эмас. Бу аввало, шахсий дахлсизликни бузиш саналади. Қолаверса, калаванинг учи ноқонуний фаолият, банк ва молиявий фирибгарлик, солиқ қонунчилигини бузиш каби жиноятларга бориб тақалмаяптими?\nАйтиш мумкинки, мурожаатчилар емаган сомсага пул тўлашига тўғри келяпти. Уларнинг бир-биридан жумбоқли саволларига кимдир асосли жавоб бериши керак, назаримизда. Ваҳоланки, бу рўйхат солиқ идорасида шу пайтгача мавжуд бўлмаган экан, қаерда эди? Нега бу оғирлик, масъулиятсизлик юки оддий фуқаронинг елкасига тушиши керак?


МОҚда Франциянинг йирик спорт анжомлари ишлаб чиқарувчи компанияси вакили билан музокара ўтказилди\n3 октябрь, 2018, 10:48\n2 октябрь куни Франциянинг спорт анжомлари ва кийимлари ишлаб чиқарувчи машҳур «Decathlon» компаниясининг Марказий Осиё бўйича директори Жером Антонио да Сильва билан учрашув ташкил қилинди. Учрашувда Миллий олимпия қўмитаси номидан Бош котиб Жасур Матчанов иштирок этди.\nБош котиб учрашувни бошлар экан, ўзи ҳам спорт билан шуғулланган вақтида айнан «Decathlon» спорт анжомларидан фойдаланганлигини алоҳида қайд этиб ўтди.\n- Спортчи бўлганимда мен ҳам айнан «Decathlon» спорт анжомларидан фойдаланардим. Компаниянгиз ўз сифатли маҳсулотлари билан жаҳон бўйлаб ном қозонган. Бугунги кунда Ўзбекистон Республикаси Президенти Шавкат Мирзиёев мамлакатимизда жисмоний тарбия ва спортни ривожлантиришга алоҳида эътибор қаратмоқдалар. Бунинг учун албатта яхши шароитлар ва сифатли спорт анжомлари бизда бўлиши керак, – деди МОҚ Бош котиби.\nФранциялик меҳмон бунга жавобан компания миссияси Ўзбекистон кўзлаган мақсадга мос келиши ҳақида гапирди.\n- Ўзаро мақсадларимиз бир-бирига мос тушмоқда. Бу ажойиб. Компаниямиз 80 дан ортиқ спорт тури учун спорт инвентарлари ишлаб чиқаради. Жаҳоннинг 45 мамлакатида 1500 дан ортиқ дўконларимиз бор. Мақсадимиз спорт билан шуғулланиш учун барчага шароит яратиб беришдир. Ўзбекистонда кўплаб жабҳаларда ислоҳотлар кетаётганидан хабаримиз бор. Марказий Осиё мамлакатларидан бири билан ҳамкорлик қилиш истагидамиз. Айни пайтда айнан қайси давлатда фаолият бошлаш устида изланишлар олиб бормоқдамиз, – деди Жером Антонио да Сильва.\nЎз навбатида Жасур Матчанов компания учун Ўзбекистон энг маъқул вариант эканлигини, мамлакатимизда ишлаб чиқаришни йўлга қўйишнинг афзалликлари ва яна бир қатор қулайликлар ҳақида гапириб берди.\nУчрашув якунида анъанага мувофиқ меҳмонларга Миллий олимпия қўмитаси номидан эсдалик совғаси тақдим этилди.


Ravon R4 Lada Vestaнинг жуда кучли рақобатчиси бўлади – эксперт - 21.01.2019, Sputnik Ўзбекистон\nРоссиядаги “Йўл ҳаракатида хавфсизликни таъминлаш” жамоатчилик тизимининг раҳбари ўзбек автомобилининг МДҲ бозоридаги истиқболларини баҳолади. 21.01.2019, Sputnik Ўзбекистон\n© Sputnik / Вадим ШекунRavon в России: быть или не быть\nРоссиядаги “Йўл ҳаракатида хавфсизликни таъминлаш” жамоатчилик тизимининг раҳбари ўзбек автомобилининг МДҲ бозоридаги истиқболларини баҳолади.\nТОШКЕНТ, 21 янв – Sputnik. Россиядаги “Йўл ҳаракатида хавфсизликни таъминлаш” жамоатчилик тизимининг раҳбари, рус эксперти Константин Крохмаль ўзбек автомобили истиқболлари ҳақидаги фикрини Sputnik Ўзбекистон радио эфирида билдириб ўтди.\n“Ravon – бу “йўлдаги ишончли фаол автомобиль” деб таржима қилинадиган Reliable Active Vehicle On Road иборасининг аббревиатурасидир. Марканинг номидаёқ, бу энг яхши автомобиль эканлиги айтилади. Машина истиқболлари жуда кучли, унинг Россиядаги нархи уч юз минг рубль атрофида. Бундай классдаги авто учун бу арзимаган пул, - дейди Константин Крохмаль.\nУ “Ravon” автомобили ҳақиқатдан ҳам Россия, Ўзбекистон ва Украинада жуда яхши сотилаётганини таъкидлади.\n16 Январ 2019, 17:49\nКрохмаль сўзларига кўра, “Ravon R4” бу бренд муқобилидаги автомобиллар билан нафақат нархи, балки ёруғлик диодли фаралар ва яхшиланган хавфсизлик ёстиқчалар билан жиҳозланганлиги бўйича рақобатлашади.\n“Ravon R4” рус Lada Vesta᾽сини сиқиб чиқариб, жуда кучли рақобат келтириб чиқариши керак. Бунинг устига, бошланғич нархи тўрт юз мингдан сал кўпроқ билан бошланади. Бу классдаги авто учун – бу жуда зўр”, - ишончи комил экспертнинг.\nЭксперт фикрига кўра, GM Uzbekistan автонинг пиарига кўпроқ аҳамият бериши ва ўз маркалари олға силжишига пулни аямаслиги лозим. Ана ўшанда МДҲ миқёсида савдо даражаси янада ошади.\nЭкспертнинг тўлиқ фикрини қуйидаги поскаст орқали рус тилида тинглашингиз мумкин.\nКрохмаль: Ravon R4 составит жесточайшую конкуренцию Lada Vesta